za originalni dokument kliknuti ovdje\n18. novembra 1991. oslobođena je bolnica u gradu na Vuki, poslednjem ustaškom uporištu. Mesec i po dana kasnije rođena je u njoj prva beba, početkom marta "Trudbenik" osposobljava Hitnu medicinsku pomoć, a šest meseci kasnije počinje sanaciju kompletne zgrade "nove bolnice". Za dve godine osposobljeno je oko 70 odsto kapaciteta i oko 250 ležajeva, a vrednost radova je oko 5,5 miliona maraka.\nVeliku pomoć i razumevanje ispoljili su pripadnici JNA, te bratski gradovi Srbije. Raščišćavani su prilazi bolničkim objektima, uz uporedne radove na osposobljavanju grejanja, zastakljivanju suterenskih prostora, bušenju arteškog bunara, osposobljavanju elektroinstalacija, servisiranju i popravci zatečene medicinske opreme\nPosle nepunih mesec i po dana počinju u našoj bolnici da se leče prvi pacijenti i rađaju prve bebe, da bi 13. januara 1992. obavili crkveno osvećenje bolnice, kao prvog delimično obnovljenog objekta u Republici Srpskoj Krajini. Radovi se obavljaju još intenzivnije, a prvi i najveći donator za bolnicu Vukovar - beogradski KMG "Trudbenik" oglasio se već marta 1992. godine osposobivši zgradu Hitne medicinske pomoći sa rehabilitacijom. U junu 1993. "Trudbenik" počinje sanaciju kompletne zgrade "Nove bolnice", uz minimalnu naknadu. U naprednim mesecima, velikim trudom i požrtvovanjem pojedinaca, nabavljen je repromaterijal po celoj Jugoslaviji, uz pomoć darodavaca i sponzora, te bez novca i finansijske pomoći započeo je veliki građevinski zahvat koji je trajao narednih šest meseci. Uporedno se radilo na obnovi potpuno uništenog voznog parka, osposobljavanju centralnog vešeraja, kuhinje i laboratorije. Počeli su radovi i na obnovi zgrade transfuziologije i izgradnja nove zgrade patologije. Radovi su pri kraju, a novi objekti biće pušteni u rad prilikom obeležavanja druge godišnjice oslobođenja Vukovara. Nabavljenim su aparati za hemodijalizu i ta radna jedinica takođe počinje sa radom za drugu godišnjicu oslobođenja, s obzirom na to da su radom oko montaže opreme u toku. Inače, Vukovar nije do sada imao Centar za hemodijalizu.\nBolnica je u sastavu Zdravstvenog centra "Sveti Sava" Vukovar. Do sada je obnovljeno 70 odsto kapaciteta. Osposobljeno je 250 bolničkih ležajeva, stanica HMP, rehabilitacija, hirurgija (sa dve operacione sale), ginekologija (dve operativne sale i porodilište), interno odeljenje sa centrom za hemodijalizu (koji je u završnoj fazi), neuropsihijatrija sa EER i EMG kabinetom, ORL odeljenje, očno odelenje, pedijatrija, Radna jedinica za patologiju i transfuziologiju i kožno-venerične i infektivne bolesti, kabinet sa RTT sa ultrazvukom, medicinsko-biohemijska laboratorija i tehnička služba. Vozni park sada ima 10 automobila, dva kombi-vozila i minibus.\nZdravstveni centar "Sveti Sava", osim bolnice na terenu, u svom sastavu ima dom zdravlja, 25 ambulanti, 10 zubnih ambulanti, osam apoteka sa centralnom apotekom u bolnici.\nPrioritetna obaveza nam je dalje osposobljavanje odeljenja za plućne, te kožnovenerične i infektivne bolesti. Započeti su radom i na obnovi "stare zgrade", a pok je šest meseci. Nadamo se da će i na ovom poslu biti uspeha i da će bolnica u skoroj budućnosti biti kompletirana, sa svim potrebnim odeljenjima i medicinskom opremom.


Izvor: Vesti-online.com, 18.Apr.2017, 03:30\nOvih nekoliko korisnih saveta pomoćiće vam da vrlo jednostavno oslobodite prostor na telefonu ili tabletu i da uvek imate dovoljno mesta za čuvanje podataka.\nJedan od najlakših >> Pročitaj celu vest na sajtu Vesti-online.com << načina kojima ćete osloboditi nekoliko megabajta prostora je da uklonite aplikacije i igre koje vam više ne trebaju ili ih jednostavno ne koristite. U podešavanjima vašeg uređaja možete da proverite koje aplikacije zauzimaju najviše prostora pa na temelju tih informacija možete da odlučite koje ćete eliminisati. Ako niste sigurni koje vam aplikacije ne trebaju, proverite kada ste ih poslednji put uključili i rešite se svih onih koje niste koristili duže vreme.\n6 trikova koji će osloboditi memoriju vašeg telefona i učiniti da bude brz kao munja!\nIzvor: Telegraf.rs, 18.Apr.2017\nMemorija telefona se vrlo brzo puni, najčešće zbog gomile aplikacija, fotografija, muzike i drugih fajlova. Ukoliko vam se često pojavljuje obaveštenje o nedostatku memorije, savetujemo vam da poslušate trikove u nastavku, kako bi vam telefon ponovo "prodisao"...1. Fotografije i video-snimke prebacite...\n18.Apr.2017: Nauka i tehnologija\nDan pre: 17.Apr.2017\nDan posle: 19.Apr.2017


Nema cenzure u srbijanskim štampanim medijima – Analiziraj.ba\nU štampanim medijima u Srbiji ne postoji cenzura, kao ni tema koja ne može biti obrađena, pokazalo je istraživanje sedamnaestog broja Kvartalnog Medijametra u kome su obrađeni tekstovi s naslovnih strana dnevnih novina i sedmičnjaka.\nNa današnjoj konferenciji za štampu u Medija centru, pojašnjen je metod, uzorak i rezultati istraživanja za period od januara do aprila ove godine.\nAutor analize i politički analitičar Dejan Vuk Stanković koji je uradio diskurzivnu analizu sedmičnjaka (Vreme, NIN, Novi Magazin, Nedeljnik i Pečat), kazao je da je opći zaključak istraživanja da postoji pluralizam kao i sloboda misli i izražavanja, dodajući da mu smeta kada neko govori da nema slobode medija u Srbiji.\nSedmičnjaci su u kontinuitetu aktivni učesnici političkog života u Srbiji i učestvuju u direktnoj promociji stavova opozicionih stranaka, izjavio je Vuk Stanković.\nDodao je da postoji izrazito negativna, kontinuirana, vrlo sveobuhvatna negativna kampanja gdje se predsjednik Srbije Aleksandar Vučić identificira s političarom koji ne poštuje Ustav, ne poštuje zakone i vlada autoritativno prema svom hiru.\nVuk Stanković ocjenjuje da se zbog podizanja političke temperature, u javnosti često uvode i novi elementi koji još više radikaliziraju političku scenu, pa se Vučićeva vlast poistovjećuje s nekim nenormalnim stanjem i nerijetko identificira s fašističkom.\n– Taj kritički diskurs ne obiluje samo racionalnim argumentima već ima za cilj prije svega da podstakne revolt, bijes, indignaciju kod čitalaca i da se da neka vrsta podrške čitavoj opozicionoj stvari – istaknuo je Vuk Stanković.\nDodaje da je pored „konstantno dominantne negativne opsesije predsjednikom Aleksandrom Vučićem, izražen i negativan odnos prema važnim društveno-sociološko-ekonomskim pitanjima, procesu euro-integracija, kosovskom dijalogu, regionalnoj politici“.\nNa uzorku od 2.251 tekstom s naslovnica dnevnih novina, rezultati istraživanja i zaključci analize kažu da je senzacionalističko izvještavanje sve prisutnije u svim štampanim medijima.\nMedijska analitičarka Danica Laban kazala je da naslovi u gotovo 40 postoo tekstova ne zadovoljavaju standarde profesionalnog izvještavanja i sadrže formulacije koje nisu u skladu sa sadržajem teksta.\nOna je izjavila da je najzastupljenija riječ u naslovima Srbija, potom Vučić, a slijede Kosovo i Putin (predsjednik Rusije Vladimir Putin).\nKada je riječ o pojedinačnim akterima, najveći broj tekstova na naslovnicama dnevne štampe u posmatranom periodu, imao je predsjednik Srbije Aleksandar Vučić, izjavila je Laban.\nOna je objasnila da je Vučić najprisutniji u dnevnom listu Danas, a najmanje u Politici. Od opozicionih lidera najviše je zastupljen Dragan Đilas.\nLaban je dodala da od svih političkih aktera najviše negativnih tekstova je napisano o Vučiću i da su ti tekstovi najzastupljeniji u Danasu, dok je najveći broj pozitivnih tekstova sada prvi put zabilježen u listu Večernje novosti.\nIpak, ocijenila je da istraživačko novinarstvo u dnevnim štampanim medijima praktično ne postoji.


Saveti i onlajn konsultacije | Medija centar Beograd\nPočetna > MC projekti > MC projekti arhiva > Resurs centar - Izbori 2012 > Saveti i onlajn konsultacije\nSvi zaintersovani novinari u bilo kom trenutku mogu postaviti pitanje o izborima ili izbornom procesu putem e-maila pitanja@mc.rs. Za Resurs centar na pitanja odgovara tim iskusnih novinara - Peđa Obradović, urednik vesti na TV B92 i Tanja Aleksić, novinarka TV B92.\nSvečanost kojom će započeti Nikolićev mandat specifična je po tome što su prvi put, na polaganje zakletve, pozvani svi predsednički kandidati, konkurenti novoizabranog predsednika, kao i raniji predsednici Srbije. Činu polaganja zakletve prisustvuje i diplomatski kor, predstavnici nezavisnih regulatornih tela, međunarodnih institucija, pravosuđa, vojske, policije, verski poglavari, rektori univerziteta...\nKoliko je sigurna brava zaključanih lista?\nNajkasnije do 9. juna, u sali Doma Narodne Skupšine okupiće se novi saziv parlamenta. U klupama će se naći i oni koje smo protekle četiri godine gledali u ministarskim, ili ulogama državnih sekretara , direktora vladinih agencija, gradonačelnika, pokrajinskih premijera… Svi oni su svojim imenom i prezimenom davali na težini stranačkim i koalicionim izbornim listama, koje su, od ovih izbora, „zaključane“...\nKako „čitati“ izborne liste\nDo skoro bilo je, zapravo, sasvim sve jedno. Redni brojevi pod kojima su bila zavedena imena kandidata za poslanike, nisu obavezivala stranke i koalicije, pa birači nisu imali potpunu predstavu o tome koga šalju za predstavnika u Skupštinu. U poslaničku klupu sedao je onaj koga su odabrali stranački aparati...\nKako (is)pratiti „izbornu noć“\nZa novinara tokom izborne noći postoji nekoliko važnih lokacija. Republička izborna komisija (RIK) je jedina institucija koja može da proglasi konačne rezultate izbora. Konačni rezultati biće saopšteni tek nekoliko dana posle održavanja izbora, a tokom izborne noći barataće se preliminarnim rezultatima. Članovi RIK obratiće se javnosti nekoliki puta tokom izborne noći...\nNeće biti lako zadovoljiti kriterijume da na izbornoj listi budu visoki funkcioneri, jedna trećina žena, teritorijalno zastupljene opštine…\nOvogodišnji parlamentarni izbori u Srbiji održaće se po nešto izmenjenim izbornim pravilima. Uprkos otporu političkih partija, zahvaljujući zahtevima Evropske i Venecijanske komisije, prošle godine izmenjen je Zakon o izboru narodnih poslanika. Dve novine su ključne...\nStatistika: „sarma“ ili nešto više?\nPostoji ta teza kod onih koji ne vole statistiku. Ona se zasniva na zaključku da dvojica, u proseku, jedu sarmu, čak i onda kada jedan jede samo mleveno meso, a drugi samo kupus. Neki će se odmah pobuniti da njihove bake prave najbolje sarme i u meso dodaju pirinač, pa tezu obaraju činjenicom da je previše uprošćena jer nema trećeg elementa...\nNovinar na predizbornom mitingu\nZa razliku od drugih aktivnosti koje imaju tokom kampanje stranke mitinzima pre svega žele da pokažu svoju snagu. Samo velike partije će se odlučiti da organizuju mitnig na otvorenom, kao što su veliki gradski trgovi, jer taj prostor treba i popuniti. Poluprazan trg nije poruka koju žele da pošalju...\nKampanja i poruke: između tonova i šumova\nU jednoj epizodi stripa Talični Tom, u gradu čijeg imena ne mogu da se setim, stanovnici biraju gradonačelnika. Postoji izborna kampanja, ali i siguran pobednik, pa predizborno vreme prolazi u relaksiranoj atmosferi. A onda grupa dokoličara iz dosade kandiduje izvesnog Blentu o kome dovoljno govori ime koje nosi...\nPolitičke posledice izbornog sistema u Srbiji\nU ovom tekstu razmotrićemo političke posledice izbornog sistema u Srbiji. Nećemo se baviti ostalim veoma važnim pitanjima izbornog prava kao što su birački spiskovi, izborna administracija, rad izborne komisije, regulisanja finansiranja kampanje, uloge medija i slično. Izborni sistem je skup pravila kojim se određuje kako se glasa i kako se glasovi birača pretvaraju u poslaničke mandate...


Informatika, preduzetništvo i sportske vežbe od sledeće školske godine\nPočetak/Društvo/Informatika, preduzetništvo i sportske vežbe od sledeće školske godine\nInformatika i preduzetništvo postaju obavezni predmeti u školama, a čas izabranog sporta zameniće svakodnevne vežbe u trajanju od pola sata, navodi se u poslednjem Izveštaju rada Ministarstva prosvete.\n„Sprovedene su neophodne pripreme za uvođenje informatike kao obaveznog predmeta u osnovnim školama, a u toku je proces detaljnog snimanja i analize stanja opremljenosti škola što će biti osnova za predstojeće nabavke radi kompletiranja tehničkih uslova za uvođenje ovog predmeta“, piše u Izveštaju o radu Ministarstva prosvete, nauke i tehnološkog razvoja.\nPraktično, to znači da bi od sledeće školske godine informatika trebalo da postane obavezan predmet od petog do osmog razreda.\nDoneti su pravilnici kojima su izmenjeni nastavni programi izbornih predmeta „Od igračke do računara“ u prvom ciklusu osnovnog obrazovanja i „Informatika i računarstvo“ u drugom ciklusu osnovnog obrazovanja, kao i obaveznog predmeta „Računarstvo i informatika“ u srednjim školama.\n„Uspostavljena je mreža podrške nastavnicima informatike u osnovnim i srednjim školama u primeni novih nastavnih programa putem platforme za elektronsko učenje Ministarstva na kojoj trenutno oko 2000 nastavnika razmenjuje iskustva, planove i materijale“, kažu u resornom ministarstvu.\nZbog uvođenja „Informatike i računarstva“ kao obaveznog, postojeći izborni predmet istog naziva bi se ukinuo, dok bi Tehničko i informatičko obrazovanje (TIO) postalo Tehničko obrazovanje.\nIz ovog predmeta bi bili izvučeni informatički sadržaji koji se tiču digitalnih kompetencija i programiranja, ali bi ostala primena informatike u tehnici. Na taj način bi se povećao broj praktične nastave, a dodala bi se robotika i preduzetništvo.\nU cilju osavremenjavanja nastave Tehničkog obrazovanja pokrenut je proces izmene programa ovog predmeta u saradnji sa Zavodom za unapređivanje obrazovanja i vaspitanja i sa predstavnicima strukovnog udruženja nastavnika Tehničkog obrazovanja.\n„U okviru ovog predmeta, za učenike od petog do osmog razreda, biće obrađene teme iz preduzetništva i bezbednosti u saobraćaju, koje do sada nisu bile predviđene obrazovnim sadržajima. Takođe, pojačaće se profesionalno savetovanje i usmeravanje učenika osmog razreda. Poseban akcenat će biti na razvoju radne etike i preduzimljivosti, kreativnog i projektnog mišljenja za koje se pretpostavlja da podstiču zrelost u izboru budućeg zanimanja i utiču na samozapošljivost mladih i njihovo osamostaljivanje i obezbeđivanje ekonomske sigurnosti“, ističe se u Izveštaju o radu Ministarstva prosvete.\nSVAKODNEVNI SPORT U ŠKOLI\nIntenziviran je rad na uvođenju svakodnevnog sporta u škole umesto izbornog sporta, saopštava resorno ministarstvo.\n„Dva časa fizičkog vaspitanja ostaju obavezna u nedeljnom rasporedu, a izabrani sport, poznat i kao treći čas fizičkog, biće transformisan. Umesto njega, uvode se sportske aktivnosti, tri puta nedeljno od po pola sata (ukupno čas i po nedeljno) i to u danima kada nema obaveznog predmeta fizičko vaspitanje. Na taj način bi se, uvođenjem raznovrsnih sportskih aktivnosti, uz već postojeće resurse, podigao zdravstveno-fizički nivo kod učenika“, navodi se u Izveštaju o radu Ministarstva prosvete.\nU realizaciji ovog cilja, planirana je saradnja sa sportskim savezima, Ministarstvom omladine i sporta i Ministarstvom zdravlja.\nDo sada je održan veći broj sastanaka sa predstavnicima strukovnih udruženja profesora fizičkog vaspitanja i sa predstavnicima Zavoda za unapređivanje obrazovanja i vaspitanja kojem je i prosleđen zahtev za izmene nastavnih programa.\ninformatika obavezni predmet preduzetništvo školska godina sportske vežbe


Datumi i gradovi domaćini ciklokrosa | Biciklistički Savez Srbije\nKaravan kreće iz Sombora završnica u Beogradu\nBiciklistički savez Srbije objavio je spisak gradova domaćina i termine održavanja\novosezonskog takmičenja u ciklokrosu. Prvi ispit takmičari će da polažu u Somboru 12.\nnovembra, sledi Sremska Mitrovica dve nedelje kasnije 26. istog meseca.\nDecembar, 10. rezervisan je za trku u Šidu, a 17. novembra karavan se seli u Novi Sad.\nU Novu godinu ulazi se, samo i ime kaže, sa „Novogodišnjim ciklo krosom 2018“ koji će\nse voziti u ovom gradu već 2. januara.\nBeograd je domaćin 13. januara a 28. tog meseca vozi se i završnica na Prvenstvu\nUz Biciklistički savez Srbije, organizatori su BK Sombor, BK Jednota, BK Inviktabajk,\nBK Elite i BK Avalski Soko…


Ministar o zabrani MHE: Izmene zakona su gotovo završene\nViše od hiljadu ljudi protestovalo je u centru Beograda zahtevajući da se obustavi izgradnja mini hidroelektrana u Srbiji i prekine devastacija reka. Okupljeni su izneli zahteve - koje će preneti i predsedniku Aleksandru Vučiću\nOsam meseci posle prvog protesta u Beogradu, danas su se u Pionirskom parku ponovo okupili protivnici gradnje MHE.\nOni su, javlja naš reporter, nosili transparente na kojima je bilo ispisano: "Hoćemo reke, nećemo cevke", "Upozorenje, investitori MHE, niste dobrodošli", "Kraljevo će sačuvati svoje reke"...\nJedan od organizatora protesta, Aleksandar Jovanović Ćuta poručio je okupljenima:\n"Imamo više energije nego sve njihove MHE zajedno!".\nPORUKA INVESTITORIMA: "Investitori, do viđenja! Nemate najvažniju dozvolu - dozvolu naroda!", čulo je još na današnjem protestu.\nPreneo je i šta će akvisti tražiti na sastanku sa Aleksandrom Vučićem 29. septembra:\nmomentalno zaustavljanje gradnje svih MHE u celoj Srbiji;\nrušenje svih MHE tamo gde je prekršen zakon;\nda sastanak bude prenošen javno;\n"Ako se ovo najveće zlo po Srbiju u 21.veku nastavi, a to je da ostanemo bez vode, imaćete Topli Do svuda po Srbiji, Brus i Štrpce! Albanci i Srbi su zajedno, to je jedino mesto gde se ne mrze, bore se zajedno!", rekao je Jovanović posle čega je usledio dugotrajan aplauz.\n"Ušli su nam u selo, razorili ga, uništili ga, iako u svim zakonima piše da ne sme biti narušena ambijentalna celina. Investitoru je dva puta naloženo da prekine radove, a on nastavlja, dovodi svoje batinaše", rekao je Stojanov.\n"Mnogi od vas nisu bili u Rakiti. Dođite da vidite cirkusijadu. Bog je rekao da gore bude lepota. Ostalo je samo 500 metara reke, a sve zbog investitora Gorana Belića, izbeglice iz Bosne, koji nam pravi štetu koju njemu nije niko nikada. Njemu je naloženo da vadi cevi, a nastavio je", dodao je Stojanov.\nFrontmen grupe Partibrejkers Zoran Kostić Cane imao je takođe šta da kaže:\nKada se okupljenima obratio kontroverzni reditelj i scenarista Boris Malagurski, izviždan je od dela demonstranata. Čuli su se i povici da siđe sa bine, a nakon manjeg verbalnog incidenta, nastavio je da govori: "Hm, čuvena srpska sloga... Ovde smo svi, bez obzira na razlike, zajedno u stavu: NE za MHE! Ljudi koji se bore protiv MHE su heroji!".\nPredstavnik Odbrane reke Stare planine, Aleksandar Pantić dao je jedno obećanje:\n"Dok nam se neke nezvanične informacije od gradskih vlasti Pirota ne potvrde (nije rekao koje), bićemo na barikadama. One su simbol rata u zemlji koja je kobajagi u miru. Kažu da je situacija na Staroj planini rešena. Nije rešena! Pokret Odbranimo reke Stare planine neće stati dok sve reke Srbije ne budu oslobođene".\nPredstavnik Riverwatch organizacije, Nemac iz Austrije, zahvalio se građanima Srbije na buni zbog MHE, rekavši da svima u Evropi govori da se ugledaju na ono sto se dešava ovde.\n"Plavo srce Evrope kuca ovde! Morate da nastavite da se borite! Budite ujedinjeni!", rekao je Urlih Ejhelman iz organizacije Riverwatch.\n"Dok nadležne institucije ćute, uništavanje reka se nastavlja. U selima Srbije proglašeno je vanredno stanje. Organizovane su danonoćne straže, a u nekoliko mesta došlo je do fizičkog sukoba sa investitorom", objasnili su ranije organizatori.\nMeđu okupljenima su bili i meštani Stare planine, Brusa, Petrovca na Mlavi, Kraljeva i mnogih drugih mesta u kojima su reke ugrožene.\nNakon toga je i saopšteno da će se Vučić sa organizatorima protesta sastati 29. septembra u zgradi Predsedništva u Beogradu.\nUoči protesta, danas su se oglasili i oni koji grade minihidroelektrane, postavljajući pitanje da li se iza okupljanja krije iskrena želja građana da se životna sredina zaštiti ili iza svega stoje privatni interesi organizatora protesta i pare koje, kako tvrde iz odruženja graditelja MHE, oni dobijaju od NVO.\nFoto: Danilo Trbojević, Predrag Petrović\nIzvori: Mondo; Insajder


Na samom početku suđenja stranke su obaveštene da je podignut optužni predlog protiv Stefana Rokvića zbog neprijavljivanja krivičnog dela, te će se on pred sudijom naći već na narednom ročištu.\nRokvić je inače sin biznismena Danijela Rokvića (53) koji je oženjen pevačicom Dijanom Didi Janković (31).\nNakon toga, saslušan je ponovo Darko Stankov koji je zadobio povrede bubne opne prilikom oružane pljačke u kojoj je nastradala njegova koleginica. On je sudu objašnjavao na koji način mu je povređena leva bubna opna.\nRočištu, zbog narušeng zdravlja, nije prisustvovao svedok Bosiljka Mihajlović, stanodavac optuženog Miloša Srebrića i njegove žene.\nStudentkinja ubijena zbog 10.000 dinara


Žofre: Srbija dragocen partner EU u oblasti bezbednosne i odbrambene politike – Društvo - radio Šabac\nŽofre: Srbija dragocen partner EU u oblasti bezbednosne i odbrambene politike – Društvo\nŠef Delegacije EU u Srbiji Emanuele Žofre izjavio je danas u Beogradu da je Srbija duže vreme veoma dragocen partner Unije u oblasti bezbednosne i odbrambene politike.\nNa promociji rezultata projekta Jačanje kapaciteta Srbije u oblasti razminiranja i uništavanja neeksplodiranih ubojnih sredstava, Žofre je rekao da je danas važan dan za EU jer slavi tešnje veze sa Srbijom u vojnim aktivnostima u humanitarne svrhe.\n„Ovim projektom postižemo dve stvari. Podižemo kapacitete za razminiranje i postižemo da budu uskladjeni sa medjunarodnim standardima, a sa druge strane jačamo efikasnu saradnju Srbije i EU u oblasti zajedničke bezbednosne i odbrambene politike“, kazao je Žofre u Grockoj, u prostorijama Centra za razminiranje Srbije.\nŽofre je rekao da EU ne dovodi u pitanje suverene odluke svojih partnera, kao što je odluka Srbije da bude vojno neutralna i dodao da Unija želi da bude politički bliža Srbiji.\n„Srbija je donela važan politički izbor da se pridruži Uniji. Želimo da joj pomognemo da usvoji evropske vrednosti i principe. Radujemo se intenziviranju tog procesa i uskladjivanju spoljne politike Srbije sa našom. Srbija i EU dele istu istoriju i kulturu, a verujemo i istu budućnost. Želimo da Srbija bude deo evropske porodice, mislimo da nema alternative procesu proširenja“, naveo je Žofre.\nDeset instruktora za sprovodjenje obuke u oblasti uklanjanja eksplozivnih sredstava i neeksplodiranih ubojnih sredstava, iz Ministarstva odbrane i Vojske Srbije i Centra za razminiranje, danas je dobilo medjunarodno priznate sertifikate, koje su im uručili Žofre i Bandić.


OTKRIVENO KO JE SPREMAO SAČEKUŠU VELJI NEVOLJI! - Beograd24\nCrnogorska policija ga pratila, pa UGLEDALA ŠOKANTNU SCENU\nAutor Redakcija Beograd24\t Objavljeno Jan 23, 2021\nCrnogorska policija je u petak kod aerodroma u Tivtu sprečila likvidaciju Veljka Belivuka (34), poznatijeg pod nadimkom Velja Nevolja, vođe Partizanove navijačke grupe “Janjičari”!( VELJI NEVOLJI)\nTada su četvorica maskiranih napadača upala u restoran “Voskopula” i izrešetala Stamatovića i Dedovića, i to naočigled njihovih porodica. Likvidacija “škaljaraca” najverovatnije je bila odmazda za ubistvo istaknutih pripadnika “kavačkog klana” Vladimira Roganovića i Davorina Baltića.\nŠto se Radoja Zvicera tiče, on je bio u žiži javnosti krajem maja prošle godine, kad je ranjen u Ukrajini, u elitnom delu Kijeva. Grupa plaćenih ubica iz Crne Gore i Srbije tada je pucala na Zvicera dok je džogirao. Radoje je pogođen sa nekoliko metaka u grudi, a sigurne smrti ga je spasla supruga Tamara Zvicer, koja je u trenutku napada istrčala iz zgrade i pištoljem zapucala na ubice, koje su se razbežale i nisu stigle da “overe” vođu “kavčana”.


Novalić: Naredne sedmice urbanistička saglasnost za tunel Hranjen – Biznis.ba\nNaslovnaBiHNovalić: Naredne sedmice urbanistička saglasnost za tunel Hranjen\nobjavljeno 07. jun 2019. u 12:55 7. jun 2019.\nGORAŽDE, 7. juna (FENA) - U okviru posjete Bosansko-podrinjskom kantonu premijer Federacije BiH Fadil Novalić održao je sastanak sa premijerkom BPK Aidom Obućom na kojem je najavio da se sljedeće sedmice biti izdata urbanistička saglasnost za tunel Hranjen. (Foto FENA/Hazim Aljović).\n– Za izgradnju tunela smo obezbijedili 63 miliona KM, a danas smo dogovorili kako obezbijediti otprlike istu količinu novca da se ne zaustave radovi i da u naredne tri godine dobijemo putnu komunikaciju Goražde – Sarajevo – rekao je Novalić.\n– Također, dotakli smo se i drugih važnih tema za Bosansko-podrinjski kanton, kao što je investiranje u hidrocentralu Ustikolina, podršci fabrikama koje su namjenski orjentirane, a bilo je riječi i o sistemskoj podršci sportu – dodao je Novalić.\n– Tokom razgovora dotakli smo se gorućih pitanja a najvažnija je tema putna komunikacija Goražde Sarajevo. Bez podrške Vlade FBiH ne bi mogli krenuti u izgradnju tunela Hranjen – kazala je Obuća.\n– U ovom mandatnom periodu cilj nam je sanirati deficit u budžetu i postaviti BPK na održivim osnovama – dodala je Obuća.\nTokom posjete Novalić će danas sa predsjednikom Stranke demokratske akcije Bakirom Izetbegovićem govoriti i na Tribini “Razgovor sa građanima“.


Opozicija se žali Ustavnom sudu\nAktuelna gradonačelnica u lokalnom parlamentu ima podršku odbornika partije čiji je lider i "prebeglih" odbornika iz DS-a i DSS-a, ali i odbornika G17 plus i Srpske radikalne stranke, a protiv nje su SPO, SPS, Stranka Negotinske krajine i PSS\nNEGOTIN - Opštinska izborna komisija u Negotinu odbacila je predlog četiri opozicione stranke, koje su prikupile 4.530 potpisa za opoziv gradonačelnice Radmile Gerov, koja je i lider lokalne stranke Pokret za Negotinsku i Timočku Krajinu (PNTK).\n- Odlučujući se za odbacivanje ovog predloga, Opštinska izborna komisija je imala i vidu član devet, stav dva, Zakona o lokalnim izborima, jer su ovaj predlog te četiri partije podnele neblagovremeno, odnosno, nakon isteka roka od šezdeset dana - rekao je Milosav Stoiljković, predsednik OIK.\nReagujući na tu odluku, predstavnici četiri opozicione stranke - Srpski pokret obnove, Stranka Negotinske Krajine, Socijalistička partija Srbije i Pokret snaga Srbije - podneli su prigovor i žalbu Opštinskom sudu.\n- Ovakva situacija je bila i u susednom Boru, posle čega je Sud odlučio u njihovu korist, pa se nadamo da će tako biti i u Negotinu. Ukoliko se donese drugačija odluka, ići ćemo do Ustavnog suda - rekao je Dimitrije Prvulović, predsednik OO PSS.\nKomentarišući broj sakupljenih potpisa za opoziv gradonačelnice, Dobrica Perać, predsednik OO SPO, istakao je zadovoljstvo što je toliki broj žitelja opštine Negotin pokazao svoj stav o "vladavini" Radmile Gerov, ali je istakao da je broj mogao da bude i veći.\n- Imajući u vidu da je biračko telo koje izlazi na izbore broji između 12 i 13 hiljada, smatram da je 4.530 potpisa sasvim zadovoljavajuće. Da nije bilo pretnji i pritisaka na ljude koji rade u javnim preduzećima, broj bi bio i veći - istakao je Perać.\nAktuelna gradonačelnica Negotina Radmila Gerov u lokalnom parlamentu ima podršku odbornika partije čiji je lider i "prebeglih" odbornika iz DS-a i DSS-a, ali i odbornika G17 plus i Srpske radikalne stranke.\n- Nemam posebnih komentara na podnošenje predloga za moj opoziv pošto smatram da time treba da se bavi Opštinska izborna komisija. Ja se bavim nekim važnijim stvarima, a to je kako da u ovoj i narednoj godini u naš grad dođe oko 1,8 miliona evra, koji treba da obezbede bolji život građanima - rekla je Radmila Gerov.


Pomoć u organizaciji ovog događaja pružili su saobraćajna policija i Vojnomedicinska akademija, kompanija Coca-Cola, hor Apostolske hrišćanske crkve iz SAD, volonteri iz udruženja "Kraljevina Srbija" i studenti Link Group akademije. Svečanosti su prisustvovali Nj.E. g. Mladen Šarčević, ministar obrazovanja, nauke i tehnološkog razvoja, Nj.E. g-đa Natalija Trivić, ministarka prosvete i kulture Republike Srpske, g. Stefan Lazarević, generalni direktor NCR korporacije u Srbiji, g-đa Milica Zorić, direktorka marketinga Link Group, akademik Milovan Danojlić, član Krunskog saveta, kao i brojne druge ličnosti iz sveta kulture, umetnosti i nauke. Najbolji maturanti svih srednjih škola u Srbiji i Republici Srpskoj bili su zadovoljni što će kompanija Link Group dodeliti 30 stipendija za njihovu prestižnu IT Akademiju. Dodela stipendija će se održati u septembru u Belom Dvoru.


U nastavku suđenja za pokušaj ubistva biznismena Milana Beka koje je danas održano pred Višim sudom u Beogradu umesto saslušanja veštaka, Maja Adrovac, koja je optužena za pomaganje u pokušaju ubistva, obratila se sudu i zamolila da dopuni svoju odbranu, saznaje "Blic".\nSuđenje za pokušaj ubistva Milana Beka nastavljeno je juče u Višem sudu u Beogradu iznošenjem iskaza Olivera Stojkovića, stručnog savetnika odbrane koji je izneo alternativno tumačenje veštačenja bioloških tragova optuženih Aleksandra Zdravkovića i Maje Adrovac.\nSuđenje za pokušaj ubistva Milana Beka odloženo je danas u Višem sudu u Beogradu jer optužena Maja Adrovac zbog lošeg zdravstvenog stanja nije mogla da prati suđenje.\nMilan Beko stigao u Viši sud, daje iskaz o pokušaju njegovog ubistva\nBiznismen Milan Beko stigao je u Viši sud u Beogradu gde treba da svedoči na suđenju optuženima za učešće u pokušaju njegovog ubistva u novembru 2014. godine, Aleksandru Zdravkoviću i Maji Adrovac.\nAdrovac i Zdravković negiraju pokušaj ubistva Beka\nAleksandar Zdravković i Maja Adrovac danas su na priprepnom ročištu u Višem sudu u Beogradu negirali da su učestvovali u pokušaju ubistva biznismena Milana Beka u novembru 2014. godine.\nPOKUŠAJ UBISTVA BIZNISMENA Zdravkoviću i Maji Ardovac sude zajedno zbog Beka\nAleksandru Zdravkoviću i Maji Adrovac sudiće je u jedinstvenom postupku povodom pokušaja ubistva biznismena Milana Beka, ispred njegove porodične kuće na Senjaku u novembru 2014. godine, rečeno je danas Tanjugu u Višem sudu u Beogradu.\nNOVO SUĐENJE Ukinuta oslobađajuća presuda Maji Adrovac!


Azilanti izložili svoje kreacije - Centar za zaštitu i pomoć tražiocima azila / Asylum Protection Center\nDatum kreiranja 11 April 2014\nOvde sam već sedam meseci i dopadaju mi se ljudi koje srećem. Nemam nikakvih problema i dobra je ideja da na ovakav način uspostavimo kumunikaciju sa lokalnim stanovništvom. Predstavio sam se crtežima na kojima sam prikazao zemlje kroz koje sam prošao" kaže Alžirac Mustafa (30).\nNjegov vršnjak i sunarodnik Jusuf je od septembra u Banji Koviljači i njegov plan je da stigne do Francuske gde mu je ostatak familije.\n"Prošao sam kroz pet kampova u Austriji i Mađarskoj ali nigde nije bilo dobro kao što je ovde. Ova izložba je odlična ideja" kaže on.\nRobert Lesmajster upravnik Centra za azil u Banji Koviljači ističe da nikada nije organizovano nešto slično.\n"Ovo je lepa priča o tražiocima azila, koja širi multikulturalnost i razumevanje za ljude koji imaju probleme sasvim druge vrste u odnosu na nas. U našem Centru gotovo da su popunjena sva mesta ali često se dešava da ima i po nekoliko slobodnih. Stanje nije ni izbliza slično onom od pre par godina " kaže upravnik.\nIzloženi radovi odražavaju emotivna stanja dece i mladih azilanata, a predstavljene su i njihove lepe uspomene koje pamte iz svojih domovina. Sa druge strane, tu su i strahovi, očekivanja od budućnosti, ali i kreativno provođenje vremena tokom boravka u Srbiji.


Početna / Vesti / Bodibilderi Srđan Pešić i Milan Nikolić nastavljaju da nižu uspehe\nTimočka 12/10/2020 | 17:46\tVesti, Zaječar, Ostali sportovi, Sport, Timočka Krajina\nPrethodnog vikenda bodibilderi Srđan Pešić i Milan Nikolić na takmičenju „BG Open” osvojili su druga dva mesta. Ovog vikenda na memorijalnom kupu „Miodrag Miki Martinović” u Vrnjačkoj Banji, Pešić je osvojio prvo mesto u kategorijama “bodi klasik” i “klasik fizika”, dok je Nikolić osvojio prvo mesto u kategoriji do 80 kilograma.\nDan nakon toga, na Prvenstvu Vojvodine u Rumi, Srđan Pešić osvojio je prvo mesto u kategoriji “bodi klasik”, dok je Milan Nikolić osvojio drugo mesto.\n„Očekuje nas ’Diamond Cup’ u Čačku, najjače takmičenje u regionu, ali zbog finansija možda ne odemo”, kaže Pešić.\nPrethodna PU Negotin: Policija zaplenila marihuanu, indijsku konoplju i dve digitalne vagice\nSledeća Danas obilne padavine, RHMZ upozorava na lokalna izlivanja bujičnih vodotokova


Velika Britanija se nada skorom dogovoru o slobodnoj trgovini s EU – Prva.ba\nVelika Britanija se nada skorom dogovoru o slobodnoj trgovini s EU\nVlada Velike Britanije nada se da će s rukovodstvom Evropske unije narednog mjeseca postići dogovor o slobodnoj trgovini, javlja Anadolu Agency (AA).\nU pisanom saopćenju britanske vlade navodi se kako postoji realna šansa da se pregovori o slobodnoj trgovini uspješno okončaju u septembru.\nRanije je vlada Velike Britanije saopćila da ne namjerava tražiti prolongiranje tranzicijskog perioda koji je na snazi do kraja decembra ove godine.\nS druge strane, eksperti smatraju da je to kratak period za postizanje sporazuma između Londona i Brisela o tako složenom pitanju kao što je slobodna trgovina.\nKonkurencijska pitanja i pitanje prava na ribarenje su i dalje predmet velikih nesuglasica između Londona i Brisela.\nIzrađivali lažne rezultate PCR testova, naplaćivali ih i po 800 eura\nBomba u Italiji: Zlatan ljubi najljepšu italijansku novinarku!? (FOTO/VIDEO)


Za detaljnije informacije pišite\nDobra organizacija i tok rada\nNajbolji učinak vašeg rukovodstva i zaposlenih\nVisoka efikasnost vaše organizacije\nNovi proizvodi na tržištu, brzo, sigurno i efikasno\nNova tržišta za porast u poslovanju\nZadovoljne i lojalne mušterije\nUspešnost u poslovanju\nŠiroko obrazovanje vašeg rukovodstva i zaposlenih\nPraktično znanje o zahtevima standarda i direktiva\nAlati i sredstva za postizanje vaših ciljeva\nNapredak statusa i imidža vašeg preduzeća\nPristup tržištu Evropske Unije\nPut do uspeha na vašem tržištu\nUpoznavanje sa Lmb Akademijom\nLmb Akademija je edukativni centar koji je osnovan radi pružanja obrazovanja i informacija u oblasti upravljanja kvalitetom i unapređivanja poslovanja.\nLmb Akademija je organizacija koja promoviše i aktivno izgradjuje kulturu industrijskog kvaliteta kao pozitivno poslovno okruženja u regionu Niša i juga Srbije za dobrobit regiona i njegove stanovnike, kao i u korist svojih evropskih partnera .\nNovi projekat Lmb-a u Srbiji uz podršku “sequa gGmbH”\nUnapredjenje edukativnog standard u zdravstvu i medicinskoj tehnološkoj industriji putem inovativnih tehnologija banaka krvi u Srbiji sa Kosovom i Makedoniji\nKome je namenjen i ko može da ima koristi od ovog projekta?\nNaša ciljna grupa su svi zaposleni u bolnicama, zdravstvenim ustanovama, transfuzionim centrima koji u svom svakodnevnom radu koriste medicinske uredjaje i opremu u sektoru banaka krvi, bez obzira da li su doktori ili medicinske sestre ili tehničari.\nUpoznavanje sa novim medicinskim aplikacijama i inovativnim tehnologijama u sektoru banaka krvi može doprineti da ove ustanove podignu kvalitet i osavremene svoj način rada, čime će dobiti zadovoljnije korisnike svojih usluga, i obezbediti da medicinska nega stanovništva bude značajno poboljšana.\nGlavni cilj je da se poboljšaju standardi obrazovanja i dalje profesionalno usavršavanja u sektoru zdravstvene zaštite i medicinske tehnologije u ciljnim zemljama Srbiji i Makedoniji.\nLmb kao proizvodjač medicinskih uredjaja za transfuzione centre sa svoijm 30 godišnim iskustvom u toj oblasti želi takodje da poboljša i unapredi regionalnu saradnju kroz osnivanje radnih grupa i prekograničnih sastanaka projektnih menadžmenta sa lokalnim partnerima.\nRazmena iskustava zaposlenih u zdrastvenom sektoru kao i zahtevi korisnika doprinose širenju novih ideja u istraživanju i razvoju medicinskih uredjaja a to je važno za industiju koja ih proizvodi.\nŽelimo da sagledamo šta vaša ustanova ili bolnica raditi i čime radi. A onde prema vašim potrebama da organizujemo treninge i obrazovne sesije na kojima ćemo da vas upoznamo sa novim inovativnim tehnologijama.\nNaši spoljni saradnici su doktori sa velikim iskustvom u oblasti transfuzije oni će održati stručna predavanja.\nNaš interni tim stručnjaka iz LMB kompanije na praktičnim radionicama će predstavit najnoviju generaciju svojih proizvoda a na nekim uredjajima uz našu asistenciju možete sami da probate radite.\nAko spadate u našu ciljnu grupu mi ćemo vas kontaktirati. Prijavite se ili postavite dodatna pitanja. Posetite našu kontakt stranu.\nTrening za lekare u Nišu, uz\npodršku Sequa develop ppp.de\nDodeljeni sertifikati polaznicima koji su uspešno položili završni test\nObjavljeni ezultati testa iz nemačkog jezika, za grupe koje su polagale 25. i 26. februara\nPočele prijave za novi ciklus besplatnog kursa nemačkog jezika\nPauza u nastavi zbog praznika\nSpoljnotrgovinska robna razmena Srbije sa Nemačkom u periodu januar - septembar 2012. iznosi 2,5 milijardi USD,


Politika - Posledice korupcionaškog skandala\nPOSLEDICE KORUPCIONAŠKOG SKANDALA\nKuvar "zapržio" diplomatama\nVelika čistka u Ministarstvu spoljnih poslova. - Spor premijera i šefa diplomatije. - I Japanci opozvali ambasadora iz Vašingtona\nČetiri (bivša) zamenika ministra inostranih poslova Japana smenjena su proteklog leta, više nižih funkcionera i birokrata premešteno je, a nekoliko njih je uhapšeno, zbog korupcionaškog skandala koji mesecima potresa japanski MIP.\nRazmere skandala toliko su ozbiljne da su se u avgustu čak direktno sukobili premijer Đunićiro Koizumi i ministar inostranih poslova Makiko Tanaka, koja je želela da zbog priprema za posetu američkog predsednika Buša Japanu, u oktobru, odloži smenu ambasadora u SAD Šunđija Janaija, jednog od smenjenih ranijih zamenika ministra. Iako je Tanaka smatrala da će vraćanje ambasadora usred tih priprema umanjiti efekte posete, Koizumi je insistirao da se smene obave odmah, jer je smatrao da tako velike razmere afera ne bi dobila da za nju bar delom nije odgovorna i nebudnost zamenika ministra.\nSamokažnjavanje šefa diplomatije\nVeliki skandal u japanskom MIPu izbio je prvo u vreme prethodne vlade, kada je tadašnji šef diplomatije Johei Kono u januaru ove godine smenio funkcionera ministarstva koji je potkradao vladine fondove korišćene za finansiranje putovanja u inostranstvo. Funkcioner je uhapšen kad se otkrilo da je ukrao najmanje 54 miliona jena (više od milion maraka), kupio stan, jahtu, trkačke konje i živeo na visokoj nozi. Tada je šef diplomatije, zbog nebudnosti, kaznio i samog sebe, donoseći rešenje kojim sam sebi oduzima šestomesečnu ministarsku platu.\nNova ministarka inostranih poslova Makiko Tanaka, inače veliki borac protiv birokratije u japanskoj vladi, odmah je po dolasku na položaj u aprilu shvatila da ima posla sa različitim nepravilnostima u korišćenjima tajnih fondova u MIP-u i počela da se javno protiv toga bori. U vreme svoje posete Pekingu otkazala je apartman od više soba, koji su joj rezervisali, i preselila se u skromniji, plativši penale hotelu iz svog džepa i time pokazujući da nikoga neće štedeti kada su u pitanju nepravilnosti.\nVredni revizori, koje je po dolasku na položaj angažovala Tanaka, otkrili su novi skandal, sa lažno iskazanim troškovima za prevoz učesnika Samita osam najrazvijenijih zemalja (G8) prošlog leta, na japanskom ostrvu Okinavi. Tada je funkcioner ministarstva zadužen za prevoz najmanje tri puta množio stvarni broj učesnika i prikazivao da je iznajmljeno tri puta više vozila za njihov prevoz, stavljajući ogroman višak u crne fondove, koje su kasnije sami koristili službenici ministarstva za svoje poluprivatne poslove, putovanja i zabave.\nA onda je stigao grom iz vedra neba - naišlo se na dopis kuvara japanskog konzulata u američkom gradu Denveru, koji je još u maju prošle godine pismeno upozorio sedište MIP-a u Tokiju da se prilikom putovanja i poseta diplomata i funkcionera troše enormne sume, lažno prikazuje broj učesnika, povećava cena iznajmljenih hotelskih soba, a sav višak sredstava stavlja ili u džep ili u crne fondove, koje posle viši službenici u MIP-u koriste u svoje svrhe. Njegov dopis stajao je dugo u arhivi, a da na njega niko nije obratio pažnju.\nOdmah je smenjeno i uhapšeno nekoliko ljudi, grupe za rigorozne finansijske kontrole krenule su po svim ambasadama i konzulatima Japana u svetu i sa zaprepašćenjem se otkrilo da se "piramidalno" zidanje računa ustalilo kao praksa, da to traje mnogo duže nego sadašnja i prethodna vlada i da je to pojava koja je bukvalno uzela razmere bolesti, posebno u MIP-u. Utajene sume, koje su vredno upisivane u tajne računske knjige, kretale su se od 100.000 jena do 10 miliona jena (od 2.000 do 200.000 maraka). Najnovija vest je da je ministarka Makiko Tanaka odlučila da zbog serije korupcionih skandala kazni i sebe samu oduzimanjem jedne mesečne plate (avgustovske), a istovremeno je objavila formiranje posebne grupe koja će kontrolisati troškove u inostranstvu koje čine funkcioneri MIP-a.\nPriča o korupciji tu ne staje, jer se nedavno otkrilo da su fondovi javne firme Poštanske štedionice bili korišćeni za direktno finansiranje visokih plata i drugih troškova u preko sedamdeset firmi koje je osnovala vlada i u kojima su pred penziju kao savetnici zapošljavani visoki vladini funkcioneri, koji su tako vukli i visoke otpremnine, ali i visoke plate posle penzionisanja. Jedna od najranije najavljenih premijerovih želja uoči izbora na položaj bilo je baš privatizovanje Poštanske štedionice, jer Koizumi smatra da se ova institucija, u koju su građani imali veliko poverenje, više zloupotrebljava nego što se koristi na državno dobro, pa je zahtevao njenu hitnu privatizaciju.\nJapanski novinari, koji pišu o korupciji u japanskoj vladi, posebno u MIP-u, konstatuju, međutim, da je takva vrsta zloupotreba pravi svetski trend, a ne pojava vezana samo za Japan. Oni su nedavno napisali da je francuski predsednik Žak Širak planirao da proteklog juna dođe u privatnu posetu Japanu i uživa u tamošnjim prirodnim lepotama, ali da su ga iz finansijske službe francuske vlade upozorili da je bolje da to putovanje otkaže, jer se ionako još razmotavaju konci o eventualnim zloupotrebama u korišćenju vladinih fondova za privatna putovanja, za koja je vezano i samo Širakovo ime, pa je on putovanje u Japan naprasno otkazao.


Akcije i popusti- Privredni Imenik Srbije\nPopusti za oglašavanje na sajtu Privrednog Imenika Srbije\nU toku je akcija sniženja cena oglasnog prostora i do 40% u određenim oglasnim segmentima na internet prezentaciji Privrednog Imenika Srbije. Svakog radnog dana ovaj B2B portal poseti u proseku 3.500 korisnika u potrazi za informacijama o aktivnim privrednim subjektima iz čitave Srbije. Iskoristite ovu priliku i obezbedite prisustvo svojoj firmi u svim izdanjima Privrednog Imenika Srbije na godišnjem nivou po veoma povoljnim cenama. Sve firme koje uzmu učešće u ovoj akciji oglašavanja na internet stranama Privrednog Imenika Srbije, pored banera kao bonus dobijaju i odgovarajući oglasni prostor u ostalim izdanjima Privrednog Imenika Srbije (štampano i elektronsko), kao i primerak Privrednog Imenika Srbije za narednu godinu prema izboru (knjiga ili CD).\nBaneri na popustu\nU toku oktobra i novembra 2009. sve zainteresovane firme mogu dobiti po ceni oglasa u vidu banera u newsletter-u i gratis baner vidljiv na svim stranicama internet izdanja Privrednog Imenika Srbije. Newsletter baner će u toku narednog meseca biti prosleđen na sve adrese iz mejling liste izdavača Privrednog Imenika Srbije (najmanje 13.000 adresa), a dobijate i svoje mesto za isti baner na sajtu Privrednog Imenika Srbije i to u narednih godinu dana.\nPlatiš 1 dobiješ 3\nPoručite elektronsko izdanje Privrednog Imenika Srbije i po ceni od samo 7.900,00 dinara dobićete:\nProgramski paket na CD-u sa preko 50.000 aktivnih privrednih subjekata iz cele Srbije i moćnim alatima za pretraživanje, sortiranje sadržaja, kao i kreiranje sopstvenih baza podataka.\nOglas (korporativni) u narednom štampanom i elektronskom izdanju Privrednog Imenika Srbije.\nOdmah oglas u internet izdanju Privrednog Imenika Srbije.


Otkrijte naša rešenja | Schneider Electric\nRešenja kompanije Schneider Electric\nPostanite efikasniji, smanjite troškove i ispunite svoje ciljeve u pogledu održivosti pomoću naše sveobuhvatne ponude integrisanih rešenja. Otkrijte inovacije na svim nivoima.\nOtkrijte usluge tokom životnog veka\nOd konsultovanja u vezi sa energijom i održivošću do optimizovanja životnog veka sredstava, imamo usluge koje odgovaraju vašim poslovnim potrebama.\n+ Usluge tokom životnog veka\n> EcoStruxure inovacije na svim nivoima\n> Rešenja za vaše poslovanje\n> Rešenja i programi za partnere\n> Rešenja za vaš dom\nPredvodimo digitalnu transformaciju upravljanja energijom i automatizacije domova, zgrada, data centara, infrastrukture i industrija. Naša tehnologija obezbeđuju da princip „Life Is On“ može da se primeni na sve, na svakom mestu, u svakom trenutku.\nEcoStruxure je naša intuitivna, otvorena i interoperabilna arhitektura i platforma sa podrškom za IoT, namenjena domovima, zgradama, data centrima, infrastrukturi i industrijama.\nUspostavljanje automatizacije i inovacija na polju sistema za upravljanje usmerenih ka energetskom učinku, udobnosti stanara i inženjerskoj efikasnosti.\nInovativna rešenja za bezbednije, pouzdanije, efikasnije, profitabilnije i održivije industrijske operacije.\nRešenja koja kompanijama koje se bave električnom energijom omogućavaju da kreiraju pametne mreže i da integrišu obnovljivo generisanje, za održive i efikasne mreže.\nVodeće u industriji tehnologije za data centre garantuju pouzdanost i operativnu efikasnost, u oblaku i na ivici.\nBezbedna, pouzdana i efikasna distribucija električne energije sa podrškom za Internet stvari, unapređenim mogućnostima povezivanja, operacijama u realnom vremenu i pametnom analitikom.\nDigitalna osnova koja povezuje najbolja u klasi OT rešenja sa najnovijom IT tehnologijom radi maksimalnog iskorišćavanja potencijala koji pruža IoT.\nOptimizujte potrošnju energije, održite zdravo i produktivno okruženje, osavremenite zastarele objekte i povežite se na vaša integrisana rešenja u bilo kom trenutku, sa bilo kog mesta.\nDobavljači oblaka i usluga\nKompanije koje se bave električnom energijom\nSolarna energija i skladištenje energije\nRešenja i programi za partnere\nVelika, srednja ili mala – vaša kompanija će rasti zajedno s kompanijom Schneider Electric. Istražite mogućnosti već danas!\nPartnerski program za saradnju na automatizaciji\nKonsultanti, dizajneri i inženjeri\nUdobnost doma se ne tiče samo estetike, već i toga kako se osećate. U kompaniji Schneider Electric mi razvijamo inovativna rešenja koja poboljšavaju izgled vašeg doma i vaš stil života, smanjuju račune za struju i štite vašu porodicu i vaše uspomene.\nInovativna softverska rešenja koja unapređuju povezanost, efikasnost, pouzdanost, bezbednost i održivost. Naša rešenja omogućavaju vam da se prilagodite promenljivim zahtevima tržišta uz fleksibilnost i agilnost.\nPogledajte naša rešenja u akciji\nOtkrijte kako se naš moto „Life Is On“ primenjuje kod naših klijenata i kakav uspeh su ostvarili nakon što su se povezali sa nama.\nPogledajte priče klijenata


Ideja je da u ovom londonskom preduzeću svi oni kojima se desi da se prethodno veče zapiju sa društvom, naredno jutro svojim šefovima pošalju jedan od tri sledeća emotikona: „pivo“, „bolestan smajli“ ili „muzika“. Na taj način će šifrovanu poruku razumeti i vaš pretpostavljeni, i neće biti potrebe za lažima, ili otvaranjem bespotrebnog bolovanja.\nMamurluk može da bude zbilja neprijatan, ali zaposleni u ovom preduzeću dobijaju mogućnost izbora, i to ne jednom već 4 puta godišnje! U pitanju je preduzeće koje posluje na polju muzike, pa verujemo da su i ove pijanke makar delimično povezane sa poslovnim obavezama. Jer ova firma ne želi da svojim zaposlenima oduzima mogućnost da uživaju u kvalitetnoj londonskoj muzičkoj sceni, upravo zato da bi bolje razumeli posao kojim se i sami bave!\nNajčudnija sujeverja širom sveta alkohol · london · mamurluk · pijanstvo · posao · zaposleni


Medicinskim sestrama u Njujorku nude satnicu od 100 dolara - Virus korona - Svijet\nMedicinskim sestrama u Njujorku nude satnicu od 100 dolara\nFoto: Ilustracija | Medicinskim sestrama u Njujorku nude satnicu od 100 dolara\nTanjug 29.03.2020 19:25\nNJUJORK - U Njujorku su pored opreme hitno potrebne i medicinske sestre - njih čak 3.000 i zbog toga im je ponuđeno i tri puta više novca za ugovor na 13 nedjelja.\nStotine medicinskih sestara iz čitave države sliva se u Njujork uprkos tome što je u gradu od 8,7 miliona stanovnika zaraženo 30.765 ljudi, i umrlo 672 , odluku lakše donose jer će ih na sat plaćati i 100 dolara a zahvaljujući tome će porodicama i djeci moći da pruže više.\nBolnice su odlučile da povećaju plate pa će najiskusnije imati i tri puta veća primanja tokom rada sa oboljelim na jedincima za hitni prijem i odjeljenjima za intenzivnu njegu.\nPrema riječima šefa agencije za zapošljavanje Mihaela Facija, taj broj od 3.000 sestara i tehničara bio bi dovoljan da se popune kapaciteti četiri bolnice u Njujorku među kojima su Maunt Sinaj i Belvi, i u još nekoliko u Nju Džersiju.\n"Razgovarao sam s medicinskim sestrama na jugu. Zarađivale su 29 dolara po satu. Bukvalno mi kažu: 'Čovječe, moram to da učinim za porodicu.' Jedna 34-godišnjakinja iz Majamija, rekla je da se vozila 24 sata da bi stigla do Nju Džersija, gdje radi", rekao je Facio.\nRusija će do kraja godine proizvesti 200 miliona doza vakcina pr\nAustrija zabranjuje slijetanje aviona iz 18 zemalja, na listi i\nOdobreno povećanje plata radnicima zdravstvenih službi u Francus\nU Njemačkoj još 412 zaraženih\nViše od 6.000 novooboljelih u Rusiji, još 175 ljudi umrlo\nTokio: Klaster povezan sa pozorišnom predstavom\nU svijetu zaražena 4.957.971 osoba


Žene uspešnije od muškaraca u većini liderskih veština\nPo prvi put u istoriji, jedna velika politička partija u Sjedinjenim Državama ima nekoliko žena koje su proglasile svoju kandidaturu za predsedničku kandidatkinju svoje stranke. Ali TV stručnjaci postavljaju pitanje da li će, uprkos napretku na koji ukazuje veliki priliv žena uvrštenih u Kongres prošle jeseni, SAD ikada izabrati ženu za najvišu vodeću poziciju u zemlji.\nOvo je prilično zbunjujuće kada se uzmu u obzir ranija korporativna istraživanja koja ukazuju na činjenicu da se žene na vodećim pozicijama smatraju jednako efikasnim kao i muškarci. Zapravo, iako razlike nisu bile velike, žene su postigle statistički značajno viši nivo od muškaraca na velikoj većini liderskih kompetencija koje su bile predmet istraživanja.\nIpak, uznemirujuća je činjenica da je postotak žena na visokim rukovodećim pozicijama u preduzećima ostao relativno stabilan otkako je, 2012. godine, sprovedeno originalno istraživanje. Samo 4,9% direktora Fortune 500 i 2% direktora S&P 500 su žene. Ti brojevi opadaju globalno.\nNaravno, mnogi faktori doprinose nedostatku žena na višim nivoima. Ljudi su dugo verovali da žene ne teže najvišim činovima organizacije i da se isključuju iz kandidature (mada nedavna istraživanja to osporavaju). Mnoga istraživanja su pokazala da nesvesna pristrasnost ima značajnu ulogu u odlukama o zapošljavanju i napredovanju, što takođe doprinosi smanjenju broja žena na ključnim pozicijama.\nTrenutni podaci predstavljaju još ubedljivije dokaze da je ova pristrasnost netačna i neopravdana. Njihovi menadžeri - posebno njihovi muški menadžeri - smatraju da su žene nešto efikasnije od muškaraca na svakom hijerarhijskom nivou i u gotovo svakom funkcionalnom području organizacije.\nŽene su ocenjene kao izvrsne u preuzimanju inicijative, radu pod pritiskom, vežbanju samorazvoja, doprinosu rezultatima i pokazivanju visokog integriteta i iskrenosti. Zapravo, smatralo se da su efikasnije u 84% kompetencija koje se najčešće posmatraju. Nasuprot tome, muškarci su ocenjeni kao bolji u dve sposobnosti - razvoj strateške perspektive i tehnička ili profesionalna ekspertiza.\nZanimljivo je da podaci pokazuju da kada se od žena traži da procene sebe, one nisu toliko velikodušne u svojim ocenama. U poslednjih nekoliko godina prikupljeni su podaci (od 3.876 muškaraca i 4.779 žena) o stepenu poverenja koje lideri imaju u svoje karijere i zapaženi su neki zanimljivi trendovi.\nKada se uporede ocene poverenja za muškarce i žene, može se primetiti velika razlika kod mlađih od 25 godina. Vrlo je verovatno da su te žene daleko kompetentnije nego što misle da su, dok su muški lideri previše samouvereni i pretpostavljaju da su kompetentniji od njih. U 40. godini, poverenje se spaja. Kako ljudi stare, njihovo samopouzdanje raste; iznenađujuće, nakon 60 godina primećuje se da samopouzdanje muškaraca opada, dok se samopouzdanje žena povećava. Podaci su prikazani na grafikonu 1.\nOvi nalazi nadovezuju se na druga istraživanjima koja pokazuju da je manja verovatnoća da će se žene prijaviti za posao, osim ako nisu uverene da ispunjavaju većinu traženih kvalifikacija. Muškarac i žena sa identičnim akreditacijama, kojima nedostaje iskustvo za poziciju višeg nivoa, dolaze do različitih zaključaka o pripremi za unapređenje. Muškarac je skloniji pretpostavci da može naučiti šta mu nedostaje dok je na novom poslu. Žena je sklona da bude opreznija i manje spremna da u tim okolnostima istupi. Moguće je da bi ovi niži nivoi samopouzdanja u mlađoj dobi mogli motivisati žene da preuzmu više inicijative, da budu otpornije i da budu prijemčivije na povratne informacije drugih, što ih zauzvrat čini efikasnijim liderima na dugi rok.\nSličan trend možemo videti u percepciji žena o njihovoj ukupnoj efikasnosti liderstva, a njihov rejting raste kako stare. Ovi podaci preuzeti su iz studije koja uključuje 40.184 muškaraca i 22.600 žena i meri ukupnu ocenu efikasnosti muškaraca i žena na 49 jedinstvenih ponašanja koja predviđaju efikasnost lidera. Ponovo, žene u mlađoj životnoj dobi sebe ocenjuju znatno manje efikasnim od muškaraca, ali njihove ocene rastu - i na kraju nadmašuju ocene muškaraca. Podaci su prikazani na grafikonu 2.\nDakle, žene su visoko kompetentne vođe, prema onima koji s njima blisko sarađuju - i ono što ih koči nije nedostatak sposobnosti, već nedostatak mogućnosti. Kada im se pruže te mogućnosti, žene će verovatno uspeti na višim pozicijama kao i muškarci.


Ministarka Čomić: Dijalogom do manjinskih i ljudskih prava - Društvo - Dnevni list Danas\nPočetna » Društvo » Ministarka Čomić: Dijalogom do manjinskih i ljudskih prava\nN. K.11.06.2021. 16:22\nGordana Čomić, ministarka za ljudska i manjinska prava i društveni dijalog, saopštila je da „Srbija ima dobre zakone o ljudskim i manjinskim pravima, ali da je za njihovu potpunu primenu na lokalnom nivou potreban dijalog“.\n„Dijalog je rešenje, a svi mi koji se bavimo donošenjem i primenom zakona odgovorni smo za njihovu primenu. Na lokalnom nivou se primenjuje oko 85 odsto svih zakona, ali je naš zadatak da oni budu alat ljudima na lokalnom nivou, tamo gde nema dovoljno znanja, kapaciteta, resusra ili novca, da uspostavimo dijalog i da vidimo kako jedni drugima možemo pomoći“, dodala je ministarka Čomić.\nOna je, sa svojim saradnicima, razgovarala danas o tome u Užicu sa Bobanom Perišićem, načelnikom Zlatiborskog upravnog orkuga, predstavnicima lokalnih samouprava, centara za socijalni rad, Nacionalne službe za zapošljavanje i civilnog sektora u tom okrugu.\nU Zlatiborskom okrugu, kako je rečeno, 16 odsto stanovništva čine pripadnici nacionalnih manjina, a kao dobri primeri međuetničkih odnosa su navedeni Prijepolje, Priboj i Nova Varoš. Međutim, status osoba sa invaliditetom još nije zadovoljavajući, pre svega zbog problema u njihovom zapošljavanju.\nOna je navela da je na tom skupu bilo reči o potrebi da se u potpunosti primenjuju zakoni iz oblasti ljudskih i manjinskih prava, rodno senzitivni jezik, istakavši da će najavljeni Zakonu o istopolnim zajednicama biti važan normatvni deo za ostvarivanje tih prava.\nNajavljujući da će se do kaja godine uraditi planovi za rodno budžetiranje, ona je kazala da se planiraju i akcije za privlačenje donatora koji će, zajedno sa centrima za socijlani rad, finanisirati rad sigurnih kuća.\nPotrebno je, dodala je, da se utvrde mehanizmi za efikasniju pomoć žrtvama nasilja i protokoli o primeni Zakona o rodnoj ravnopravnosti.\nNačelnik Boban Perišić je ocenio da je u tom okrugu, poslednjih godina, uočljiv napredak u oblasti rodne ravnopravnosti i naveo da žene predvode dve od deset lokalnih samouprava u tom okrugu.\nOn je dodao da je dobar pimer za to i užička skupština u kojoj žene čine većinu.\nGordana Čomićmanjinska pravaMinistarka za ljudska i manjinska prava i društveni dijalogUžice


Šta „Blumberg“ ima protiv Putina, zašto objavljuje lažne vijesti o padu rejtinga? – Borba\nŠta „Blumberg“ ima protiv Putina, zašto objavljuje lažne vijesti o padu rejtinga?\n„Blumberg“ je prethodno, pozivajući se na VCIOM (ruski Institut za istraživanje javnog mnjenja), objavio da je Putinov rejting pao u aprilu na 27 odsto, odnosno da je podrška ruskom predsedniku padala kako se razvijala kriza u vezi s pandemijom virusa korona.\nOčigledno je da se nadaju, dodaju u ambasadi, da čitaoci neće proveravati osnovne izvore informacija i da neće naći podatak da je nivo poverenja građana Rusije prema Putinu – 67,9 odsto.\nDrecun: “Srbiji ne mogu da diktiraju i nameću rješenja za Kosmet”\nOdržan sastanak Evrolige, kapiteni klubova ne žele da se sezona nastavi


Ovo je najstarije živo drvo u Evropi (video)\nMunika za koju naučnici iz Švedske, Nemačke i SAD-a tvrde da je najstarije drvo u Evropi, dobila je ime Adonis po grčkom bogu lepote.\n„Nevjerovatno je da je ovako veliki, kompleksan i impresivan ‘organizam’ opstao tako dugo u veoma negostoljubivom okruženju, u zemlji u kojoj ljudi žive već više od 3.000 godina“, napisao je vođa ekspedicije koja je pronašla drvo, švedski dendrohronolog Pol J. Krusić.\nAdonis je jedno od retkih milenijumskih primeraka drveta, a raste u Pindskom gorju.\n„Pre mnogo godina sam čitao o ovoj vrlo zanimljivoj šumi u Grčkoj. U našem istraživanju trudimo se da izradimo hronološke karte kako bismo rekonstruisali klimatsku istoriju, tako da nam je pronalazak starog drveća jedan od motivatora“, kazao je Krusić i objasnio način na koji se meri jezgro drveta po kojem je utvrđeno da je jezgro ovog munike jedan metar sa 1.075 godišnjih prstenova.\n„Impresioniran sam. U kontekstu zapadnjačke civilizacije, sva ljudska istorija okruživala je ovo drvo, sve imperije, svi ljudi koji su živeli u ovom regionu. Puno stvari moglo je da dovede do njegovog nestanka, ali na sreću, ovo drvo je hiljadu godina proživelo netaknuto“, rekao je Krusić.\nMilenijumsko drvo pronađeno je tokom istraživačke ekspedicije Opservatorije okoline Navarino (NEO) u kojoj su učestvovali Univerzitet Stokholm, Akademija Atina i TEMES S.A.\nZanimljivo je da je Adonis zasađen u doba kada je Vizantijsko carstvo bilo na vrhuncu, a da je imalo 100 godina kada je Makbet krunisan za kralja Škotske. Imao je 500 godina kada je Grčka pala pod Osmansko carstvo, a 750 kada je Isak Njutn formulisao zakon kretanja. Preživeo je i pohode nemačkih nacista, Italije i Bugarske koji su u toku istorije zauzimali Grčku.\nInače, munika je endemska vrsta koja raste u planinskim područjima Balkana i južne Italije i to veoma sporo, prenose mediji.\nVeza između Evrope i Amerike – bedem protiv nasilja i nestabilnosti


In Centar - 3D modelovanje - kurs za decu\n1x nedeljno - subotom od 10:30 do 12h\nKurs se sastoji iz 8 termina.\nPočetak: 18. januar 2020.\nSvi polaznici kursa 3D modelovanja upoznaće se sa svim mogućnostima programa Sculptris. Stečena znanja omogućiće polaznicima kursa da pokažu svu svoju kreativnost i da se vizuelno izraze kroz poigravanje virtuelnom glinom, menjajući njen oblik i teksturu.\nNa početku obuke, svi polaznici biće upoznati sa najosnovnijim elementima, kao što su sam izgled radnog prostora programa Sculptris, kao i kreiranjem novih dokumenata. Nakon toga predavači će vas korak po korak uvoditi u sve kompleksnije alate. Polaznici kursa naučiće da izrađuju 3D modele, menjaju njihov oblik, veličinu, teksturu, boju i poziciju. U toku rada polaznici kursa savladaće i rad sa brojnim prečicama na tastaturi i time doprineti efikasnosti i brzini rada. Rad u ovom programu je usmeren ka skulpturama realnih likova i modelima iz života i prirode.\nCilj je da polaznici stečena znanja, kroz kreativnost i maštu, iskoriste kao idejna rešenja za buduće projekte, kao i da nauče ispravno da koriste programe za 3D modelovanje, istančaju estetski kvalitet i razviju osećaj za prostor. Nakon završenog kursa, polaznici dobijaju sertifikat.\nŠta je Sculptris?\nSculptris je interaktivni 3D softver za vajarstvo sa primarnim fokusom na koncept modelovanja gline. Sa svojim alatima koji se lako koriste i interfejsom kroz koji korisnici mogu lako da se kreću, program je idealan za osobe koje su nove u kreiranju digitalnih skulptura. Sculptris je usmeren ka modelovanju likova i organskim modelima.\nKurs je namenjen deci uzrasta od 9 do 14 godina


Nakon četvrtka i pobede nad Norveškom u baražu za plasman na Evropsko prvenstvo, reprezentacija Srbije večeras nastavlja takmičenje u Ligi nacija.\nRival je selekcija Mađarske, utakmica počinje u 20.45 i moći će da je gledaju samo oni koji u svom televizijskom paketu imaju kanal Nova sport.\nMeč se igra na stadionu "Rajko Mitić", ali bez navijača zbog mera zaštite od korona virusa dok puno ljudi neće moći da gleda meč ni preko televizije.\nU B grupi Lige nacija će "orlovi" igrati protiv Mađara, trećeg rivala u grupi nakon Rusije i Turske protiv kojih su izabranici Ljubiše Tumbakovića već igrali.\nTrenutno Mađarska ima bolji učinak od naše reprezentacije, oba nacionalna tima su izgubila od Rusije, ali su Mađari porazili Tursku u Istanbulu dok je sa tom reprezentacijom Srbija igrala nerešeno u Beogradu.\nUŽIVO, ĐOKOVIĆ - NADAL Iz minuta u minut\nUZ NAŠE GENE DO PEHARA NA ROLAN GAROSU Kristina Mladenović OPET pokorila Pariz u dublu\n"Orlovima" je ovaj meč od velikog značaja pošto u mnogome može da odluči dalji put u Ligi nacija.


Herceg Novi: Regionalnom saradnjom do ostvarenja evropske perspektive Zapadnog Balkana | EUME\nNaslovnica Press info Press IPA Herceg Novi: Regionalnom saradnjom do ostvarenja evropske perspektive Zapadnog Balkana\nHerceg Novi: Regionalnom saradnjom do ostvarenja evropske perspektive Zapadnog Balkana\nU Herceg Novom je 21. i 22. aprila 2016. održana regionalna konferencija Prekogranična saradnja: Mogućnosti zajedničkog djelovanja na tromeđi Crne Gore, Hrvatske i Bosne i Hercegovine.\nSkup su organizovali Ministarstvo vanjskih poslova i evropskih integracija, opština Herceg Novi, Fondacija Konrad Adenauer i Upravljačko tijelo Programa prekogranične saradnje INTERREG-IPA za Hrvatsku, Bosnu i Hercegovinu i Crnu Goru.\nDvodnevna konferencija koja je okupila više od stotinu predstavnika tri države bila je prilika za predstavljanje potencijala snaženja dobrosusjedskih odnosa i uvezivanja prepoznatih prioriteta s mogućnostima koje su na raspolaganju iz Ipa fondova Evropske unije.\nSkup su otvorili državni sekretar za evropske integracije i nacionalni koordinator za Ipu ambasador Aleksandar Andrija Pejović, predsjednica opštine Herceg Novi Nataša Aćimović i šef Fondacije Konrad Adenauer za Crnu Goru Norbert Berkman Dirkes.\nObraćajući se učesnicima konferencije ambasador Pejović je istakao značaj regionalne saradnje za postizanje zajedničkih ciljeva i ostvarenje evropske perspektive regiona.\nOn je naglasio da IPA program prekogranične saradnje Hrvatska–Bosna i Hercegovina–Crna Gora 2014-2020 predstavlja nastavak uspješne saradnje koju je Crna Gora imala sa Hrvatskom i Bosnom i Hercegovinom kroz bilateralne prekogranične programe u prethodnoj finansijskoj perspektivi 2007-2013.\nPodsjetio je da je cilj programa, čija je ukupna vrijednost 67,2 miliona eura, poboljšanje kvaliteta socijalnih i zdravstvenih usluga, zaštita životne sredine i prirode, poboljšanje prevencije rizika i promocija održive energije i energetske efikasnosti, razvoj turizma i očuvanje kulturne i prirodne baštine, jačanje konkurentnosti i razvoj poslovnog okruženja u programskom području.\n„To nam daje osnov da vjerujemo da će naše opštine u narednom periodu još spremnije i aktivnije raditi kada su u pitanju programi prekogranične i transnacionalne saradnje i imati prilike da realizuju brojne projekte u oblastima kao što su turizam, kulturno i prirodno nasljeđe, zaštita životne sredine, zapošljavanje i socijalna inkluzija, zdravlje, konkurentnost malih i srednjih preduzeća, inovacije, saobraćaj i energetska efikasnost“, istakao je ambasador Pejović.\nPredsjednica opštine Herceg Novi Nataša Aćimović je istakla da su programi prekogranične saradnje dobar okvir za pružanje podrške saradnji institucija i organizacija, jačanju regionalne konkurentnosti kroz realizaciju zajedničkih projekata, njihovu institucionalnu održivost, a isto tako i finansijsku podršku na rješavanju pitanja od zajedničkog interesa.\n“Ne treba zanemariti činjenicu da na lokalnom nivou, prekogranična saradnja značajno utiče na lokalne strukture i stanovništvo jačajući kapacitete pomenutih struktura, neophodnih za pripremu projekata i njihovo uspješno sprovođenje. Samim tim, projektne aktivnosti se pozitivno odražavaju i na samo stanovništvo povećavajući svijest lokalnih zajednica o mogućnostima njihovog aktivnog učešća u kreiranju boljeg, sadržajnijeg i kvalitetnijeg života”, naglasila je predsjednica Opštine Aćimović.\nŠef Fondacije Konrad Adenauer za Crnu Goru Norbert Berkman Dirkes je pozdravio inicijative tri države koje doprinose snaženju dobrosusjedskih odnosa. U tom pravcu je istakao da će Fondacija Konrad Adenauer nastaviti da podržava projekte koji doprinose ostvarenju ideje regionalne saradnje.\nDvodnevni skup je bio prilika za sagledavanje dosadašnjih rezultata Neumske inicijative koji su usmjereni na unapređenje prekogranične saradnje na polju upravljanja prirodnim resursima, ekologije, saobraćaja, turizma, zaštite od požara i djelovanja u slučajevima prirodnih katastrofa na granici tri zemlje. Predstavljeni su dosadašnji rezultati saradnje i razmotrene mogućnosti finansiranja projekata opština na tromeđi Crne Gore, Bosne i Hercegovine i Hrvatske iz fondova Ipe.\nTakođe, predstavnici gradova – Herceg Novog, Trebinja, Dubrovnika i Danilovgrada su razmijenili mišljenje o mogućnostima zajedničke saradnje na trilateralnom programu, uz osvrt na postignute rezultate i aktuelne projektne ideje.\nDrugog dana konferencije su predstavljeni neki od uspješnih projekata iz finansijske perspektive Ipe 2007-2013: projekat “Zajednička promocija i povećanje nivoa sigurnosti u nautičkom turizmu u Dubrovačko-neretvanskoj županiji i na Crnogorskoj obali – NauTour”, projekat STONE i projekt Budi Spreman.\nPotencijalnim korisnicima je predstavljen prekogranični trilateralni program za Hrvatsku, BiH i Crnu Goru i razmotren prvi poziv za dostavljanje projektnih predloga u okviru ovog programa. Istaknuto je da je prvi poziv, ukupne vrijednosti 25 miliona eura od kojih 21,3 miliona eura predstavlja EU kofinansiranje u formi bespovratnih sredstava, objavljen 9. marta i da će biti otvoren do 10. juna 2016.


NIKAD nećete pogoditi: turisti iz ove zemlje troše najviše novca u Srbiji putem platnih kartica | Visa\nNIKAD nećete pogoditi: turisti iz ove zemlje troše najviše novca u Srbiji putem platnih kartica\nBeograd, 21. februar 2020 - Turisti iz Sjedinjenih Američkih Država prošle godine u Srbiji potrošili su 36.6 miliona dolara, i po ovome su na prvom mestu kada je reč o plaćanju karticama u našoj zemlji. To je u proseku oko 100.000 dolara na dnevnom nivou.\nU istraživanju kompanije VISA, na drugom mestu po potrošnji karticama u Srbiji su turisti iz Hrvatske i Nemačke, sa 17.4 miliona. Četvrtu poziciju zauzimaju gosti iz Ruske Federacije (17.3 miliona), a u samom vrhu su još turisti iz Francuske (15,2 miliona dolara), Ujedinjenog kraljevstva (12,5 miliona dolara), Švajcarske (12 miliona dolara) i Kine (11,1 miliona dolara).\nŠto se tiče zemalja regiona prednjače komšije iz Crne Gore sa potrošnjom putem kartica od 15,5 miliona dolara, kao i iz Bosne i Hercegovine sa 14,2 miliona.\nTokom 2019. Srbiju je posetilo 3.689.983 turista, što predstavlja rast od osam odsto u odnosu na prethodni period, a podaci o broju noćenja i dolazaka turista ukazuju na rekordnu godinu u turističkom smislu.\n"Većina će se složiti da kupovina u inostranstvu predstavlja sastavni deo turističkog iskustva. Plaćanje karticama korisnicima pruža osećaj bezbednosti, ali i komfora za sve transakcije u zemlji i inostranstvu. Sa druge strane, korišćenje digitalnih plaćanja omogućava trgovcima, kao i lokalnim samoupravama i državama da lakše analiziraju svoje baze podataka i te informacije iskoriste kako bi razvili najprikladniju ponudu za svoje kupce i goste", izjavili su iz kompanije Visa.


Savet za koordinaciju aktivnosti i mera za rast bruto domaćeg proizvoda danas je analizirao najvažnije ekonomske pokazatelje u svim privrednim oblastima u prvom kvartalu 2021, a sednicom je predsedavala predsednica Vlade Ana Brnabić.\nSavet je konstatovao da je pad BDP u januaru bio oko jedan odsto, što je, kako je naglašeno, odličan rezultat s obzirom na to da je prošle godine u januaru ostvaren rast od preko sedam odsto, a da se do kraja 2021. godine očekuje rast od šest odsto.\nRečeno je i da se srpska industrija pokazala otpornom u vreme krize što je, kako je navedeno, rezultat njene sposobnosti prilagođavanja novonastaloj situaciji i zato projekcije BDP za ovu godinu ne deluju neostvarivo. Izvoz uprkos pandemiji nije jenjavao, ali i dalje sve zavisi od toka epidemije.\nU privredi su trendovi i zarade stabilni i preovlađuje optimizam s obzirom na tok imunizacije stanovništva u borbi protiv zarazne bolesti Kovid 19.\nU sektoru putne i železničke infrastrukture radovi teku po planu, nema projekta koji stagniraju bez obzira na probleme koji postoje, a kada je reč o energetici, premijerka je pohvalila raspisivanje tendera za gasnu interkonekciju Srbija-Bugarska. U planu je raspisivanje tendera i za gasovode ka Rumuniji i Hrvatskoj, kao i novi investicioni plan za izgradnju solarnih elektrana.\nPremijerku su članovi Saveta izvestili o tome kako napreduju radovi na realizaciji projekata čiji je početak izgradnje planiran za tekuću godinu, poput brze saobraćajnice Novi Sad-Ruma, deonice brze pruge od Novog Sada do Kelebije, deonice puta Niš-Merdare, Novi Beograd-Surčin, kao i projekata čiji je završetak planiran za ovu godinu.\nRealizacija projekata u oblasti životne sredine, naročito izgradnja postrojenja za prečišćavanje otpadnih voda i izgradnja kanalizacione mreže takođe teče po planu i u 17 opština u Srbiji sve je spremno za početak izgradnje tih postrojenja, rečeno je na sednici.\nU Beogradu se pored realizacije započetih projekata razmišlja o otpočinjanju novih, među kojima je izgradnja tunela od Karađorđeve ulice do Ulice despota Stefana i mosta na Adi Huji.


KG: Proglašene izborne liste za lokalne izbore - iKragujevac\nsreda, 16 mart 2016 16:04\nIzborna lista „Veroljub Verko Stevanović – Zajedno za Kragujevac“, koalicije Zajedno za Šumadiju – Demokratska stranka, prva je proglašena, a na njoj se nalazi 87 kandidata za odbornike u Skupštini grada.\nKoalicija “Aleksandar Vučić - Srbija pobeđuje“ proglašena kao druga izbora lista na predstojećim lokalnim izborima 24.aprila 2016.godine. Na listi od 87 kandidata za odbornike, nalaze se članovi stranaka koje u Kragujevcu, na izbore izlaze sa naprednjacima, odnosno koalicioni partneri iz PUPS-a, Pokreta snaga Srbije, Nove Srbije i Socijademokratske partije Srbije Rasima Ljajića. Među kandidatima za odbornike su pravnici, ekonomisti, lekari, profesori, ali i samostalni preduzetnici i ljudi sa srednjom stručnom spremom.\nDoneto je i rešenje o proglašenju izborne liste “Ruska stranka-Ilija Radovanović“ koju je podnela Ruska stranka a na kojoj se nalazi 29 kandidata za odbornike odnosno 1/3 od ukupnog broja kandidata. Nakon provere dokumentacije Gradska izborna komisija utvrdila je da ova izborna lista ispunjava sve uslove za proglašenje i doneto je rešenje o ispunjenju uslova da Ruska stranka odredi svoje predstavnike u prošireni sastav organa za sprovođenje izbora.\nListu pod nazivom ''Svi za Kragujevac-Milan Urošević (LDP-SPO) svojim glasovima podržalo je 3 083 birača. Prvi kandidat na ovoj listi je Milan Urošević aktuelni predsednik gradskog parlamenta a slede prof.dr Zoran Todorović, Sanja Jakovljević, Marija Stevanović, Nebojša Ilić, dr Snežana Živanović Katić, Edis Durgutović, Boris Kovačević, Uroš Dugić, glumac Miodrag Pejković i drugi.\nGrupa građana Sigurno bolje - dr Vladan Vučićević je peta predala izbornu listu.\n"Slađan Rakić - Kragujevačka inicijativa Eko park" 6. je proglašena izborna lista, a na njoj se nalazi 61 kandidata za odbornike.\nIzbornu listu ''Boris Tadić - Za naš grad - SDS'', koalicije SDS - Rusinska demokratska stranka, čini 87 kandidata za odbornike, a na glasačkim listićima biće na 7. mestu.\n"Ivica Dačić – Socijalistička partija Srbije– Jedinstvena Srbija– Dragan Marković Palma" naziv je liste na kojoj se nalazi 87 kandidata. Izborna lista koalcije SPS-JS biće na 8. mestu na glasačkim listićima.\nIzborna lista "Demokratska stranka Srbije-Dveri-Sanda Rašković Ivić-Boško Obradović" biće na 9. mestu na galsačkim listićima na lokalnim izborima, a čini je 87 kandidata za odbornike u Skupštini grada.\n"Pokret socijalista, Pokret veterana-Aleksandar Vulin" naziv je 10. izborne liste na kojoj se nalazi 87 kandidata za odbornike u lokalnom parlamentu. Na ovoj izbornoj listi, za koju je predato 2620 validnih potpisa biraca, nalazi se 87 kandidata za odbornike.\nkragujevac\tSrpska napredna stranka\tZajedno za Šumadiju


19.02. Mesec u trigonu sa Venerom u Vodoliji, a Sunce u konjukciji sa Neptunom\nAstrotanja taj Sre Feb 20, 2013 12:09 am\n19.02. Mesec je ove noći u Bliazancima u trigonu sa Venerom u Vodoliji . Povoljno vreme je za komunikaciju, posebno ukoliko u njoj ima izražavanje osećanja ljubavi, dopadanja, bliskosti, ali i neka veselost u ovim ranim noićnim satima. Lepe misli i prijatna osećanja izražena rečima su ono što vas može povezati sa drugima, jer je Mesec u merkurovskom znaku, a Merkur u Ribama podržava romantiku, izražavanje osećanja, radujte se i uživajte u njohovoj razmeni. Lepe misli, na lirski način izražene sada se mogu iskazati i drugima uputiti.\nRomantiku, pojačanui imaginaciju i osećaj za lepo, uzvišeno doneće nekima i konjukcija Sunca u Ribama sa Neptunom. Sve to obojeno mistikom, pojačanom intuicijom koja može zbližiti samo srodne duše ili duhovno napredne.\nPotreba za begstom od stvarnosti koja će danas ovih dana biti pojačana dobro može da se manifestuje ako uživate u muzici, filmu, poeziji, ili ste kreativni i stvaralački aktivni. Za to je ovaj aspekt odličan i može biti inspirativan doneti nadahnuće ulazak u neko posebno stanje duha, kroz umetnost, ili duhovnost.\nOnima koji nisu kreativno raspoloženi, može doneti osećaj izgubljenosti obmane, samoobmane, ili čak i sklonost ka skandalima i prevarama. Budite pažljivi i slušajte svoju intuiciju, jer će vam ovoga više pomoći, nego razum. Simboli, snovi, znakovi koji se pojavljuju su putokaz u ovom periodu nemira i za neke zbrke, straha, ili za mnoge tajni.\nBudite pažljivi sa alkoholom, opijatima, tabletama za smirenje i spavanje ovih dana.\nSvoju budućnost ili bolje upoznavanje sebe sami kroz astrološko tumačenje možete otkriti ako naručite svoj odišnji, natalni ili partnerski horoskop na telefon 060 54 54 254.


City Magazine - EVROPSKE PRESTONICE KULTURE\nU Mariboru će tokom godine biti prikazano oko 500 kulturnih premijera koje se organizuju sa ciljem oživljavanja kulture u gradu. Gimaraeš želi da predstavi kulturu bez granica i iskoristi evropsku godinu kulture kao motor koji će promeniti stanje u toj oblasti.\nOvogodišnje prestonice kulture, Maribor i Gimaraeš, u januaru počinju sa prezentacijom bogatog programa. Maribor, 13. januara, brojnim kulturnim manifestacijama otvara ovogodišnju prestoničku kulturnu ponudu. Ženski hor muzičkog teatra Carmina Slovenika će, u okviru ovogodišnjeg programa, izvesti projekat pod nazivom „Placebo".\nU Mariboru postoji i klasična opera, drama i balet. Alan Kavčić iz Slovenačkog nacionalnog pozorišta kaže da je kultura Slovenije stara stotinama godina.\n„Ljudi u Sloveniji uvek su verovali da je kultura veoma važna. Mi smo nacija pesnika, a ne ratnika", izjavio je on.\nU Mariboru će u ove godine biti prikazano oko 500 kulturnih premijera koje se organizuju sa ciljem oživljavanja kulture u gradu, koji, mada neverovatno zvuči, nije nikada posetilo 60 odsto građana Ljubljane. Možda će ih privući lutkarski festival „12 X 12" o kome Mojca Planšak iz Lutkarskog pozorišta kaže: „Svakog meseca održaćemo novu premijeru sa gostima iz inostranstva."\nUmetnički direktor prestonice kulture Maribora Mitja Čander otkriva i druge ciljeve ovogodišnje manifestacije: „Ljudi u Mariboru su letargični i depresivni i mi želimo da ih pokrenemo."\nI portugalski Gimaraiš ovih dana, takođe, počinje sa prezentacijom koja bi trebalo da privuče više od milion i po turista. Program je oslonjen na domaće snage, bez stranih gostiju.\nU gradu i inače postoji veliki broj privatnih, kulturnih inicijativa, koje su sada posebno podržane, preneo je nemački državni radio "Dojče vele".\nGimaraeš želi da predstavi kulturu bez granica i iskoristi evropsku godinu kulture kao motor koji će promeniti stanje u toj oblasti.\nGimaraeš se često naziva kolevkom Portugala. U tom gradu je krunisan prvi portugalski kralj, a za njega se vezuje i anegdota o tome kako je vojvotkinja od Gimaraiša učila Engleze da piju čaj.\nNaime, prema anegdoti, vojvotkinja od Gimaraeša je u 15. veku engleskim damama nudila čaj sa rečenicom „parati" što na portugalskom znači „za tebe", od čega je nastala engleska reč „ti" (tea) - čaj.


Primena inovacija u privredi - vesti - srp\nPrivredna komora Srbije je u saradnji sa Fondom za inovacionu delatnost Republike Srbije organizovala prezentaciju programa podrške u oblasti inovacija koji su namenjeni malim i srednjim preduzećima.\nProgram ranog razvoja i Program sufinansiranja koji se realizuju iz IPA projekta „Razvoj novih proizvoda i usluga kroz komercijalizaciju istraživanja u malim i srednjim preduzećima“ dostupni su od marta ove godine sa budžetom od 4,1 milion evra, a rok za apliciranje za sredstva je 1. jul.\n"Mikro i mala preduzeća, koja posluju ne duže od tri godine, a koja razvijaju tehnološku inovaciju za kojom postoji potreba na tržištu moći će da apliciraju za sredstva iz Programa ranog razvoja. Ovaj program namenjen je sufinansiranju projekata u iznosu od 80 hiljada evra", izjavio je Vladimir Vojvodić iz Fonda za inovacionu delatnost. On je istakao da je cilj programa da podstakne stvaranje inovativnih preduzeća zasnovanih na znanju, kroz osnivanje startap ili spinof kompanija u privatnom sektoru, tako što će obezbediti finansiranje za razvoj inovativnih tehnologija, proizvoda i usluga sa tržišnom primenom.\nRazvojni ciklus tehnoloških inovacija i pokrivanje visokih troškova za prenos istraživanja u komercijalno održiv proizvod omogućen je kroz Program sufinansiranja inovacija.\nOvaj program namenjen je mikro, malim i srednjim preduzećima kojima su potrebna značajna finansijska sredstva za razvojni proces inovativnih rešenja, a projekti će se sufinansirati u iznosu od 300 hiljada evra. Program ima za cilj da podstakne razvoj komercijalizacije istraživanja i razvoja inovativnih kompanija zasnovan na znanju, podsticanju partnerstava sa međunarodnim kompanijama i organizacijama kao i povećanje broja tehnoloških kompanija i njihove priprema za dodatne investicione mogućnosti.


Helez: SDP i DF se neće ujediniti prije izbora - Index.ba\nHelez: SDP i DF se neće ujediniti prije izbora\n“To ako se bude dešavalo, dešavat će se poslije izbora. Idu izbori i proces ujedinjenja nije jednostavan, ne može se brzo uraditi, mislim da su to medijske špekulacije koje dolaze od pojedinih predstavnika DF-a. Želim da istaknem da SDP predvodi ovu grupaciju stranaka oko zajedničkog nastupa. Mi ćemo na tom putu istrajati i SDP će biti u budućnosti predvodnik ove koalicije”, naveo je.\n“Nije tačno da nema materijala za sjednicu Predstavničkog doma Parlamenta. Poslije Dejtona, poslije rata, nikada nije bila ovakva blokada, nikada manje zakona nisu donijeli, nikada manjim intenzitetom nisu radili. Mislim da ima problema u koaliciji, a mislim da rad ometaju i dešavanja unutar SDA”, naveo je Helez.\nDanas će biti održana sjednica Predsjedništva SDP-a BiH..\nPročitajte: Senadin Lavić novi član Demokratske fronte: Nemamo više luksuza da sjedimo u komforu i hladovini akademske zajednice\nPrethodni članakCrna statistika: Tuzlanski kanton napustilo skoro 20.000 ljudi u četiri godine\nNaredni članakProf.dr. Šemsović: Više od deceniju i po trpimo manipulacije Envera Kazaza


Konvoj RTS-a zaustavljen na Jarinju • RTK\nKonvoj RTS-a zaustavljen na Jarinju\nKaravan "Najlepše narodne pesme", koji je krenuo u Severnu Mitrovicu, zaustavljen je na prelazu Jarinje, javlja RTS.\nKako se navodi, kosovske vlasti ne dozvoljavaju ulazak ekipe RTS-a i pored uredno dostavljene papirologije.\nDodaje se da konvoj sa opremom već 20 sati čeka na Jarinju.\n"Karavan 'Najlepših narodnih pesama' 12. septembra treba da se održi u Kosovskoj Mitrovici, što je ujedno i koncert kojim se obeležava 95 godina postojanja Radio Beograda. Predviđen je direktan prenos na programima radija i televizije Javnog servisa.\nOvo maltretiranje i ponižavanje radnici RTS-a izdržaće samo zbog toga da bi održali obećanje dato građanima Kosovske Mitrovice i našem narodu na severu Kosmeta, obećanje da ćemo koncert održati", navodi se u saopštenju RTS-a.\nTI: Srbija i Kosovo stagniraju u antikorupcijskim naporima\nIJZ preduzeo preventivne mere protiv koronavirusa\nPriveden Srbin u Lipljanu zbog napada na policajca\nPS nudi DSK 7 ministarstava\n"Dogovor o obnovi železničkog saobraćaja dobar za KS i SR"


Na drugom konkursu u Rumi ipak nova komisija | Autonomija\nPredsednik opštine će na predlog komisije odlučiti o izboru projekata koji će se sufinansirati iz opštinskog budžeta\nOpština Ruma je, krajem jula, raspisala drugi poziv za sufinansiranje projekata iz opštinskog budžeta u oblasti javnog informisanja. Sredstva koja se po ovom pozivu dodeljuju deo su sredstava koja su već opredeljena na konkursu iz marta ove godine, a koje je jedan od korisnika vratio. Iz opštine su nam rekli da je u pitanju novac koji nije iskoristila Sremska TV, jer je za iste projektne aktivnosti sredstva dobila i od Ministarstva kulture i informisanja na ovogodišnjem konkursu.\nOvakva situacija inače nije precizno regulisana Zakonom o javnom informisanju i medijima i Pravilnikom o sufinansiranju projekata za ostvarivanje javnog interesa u oblasti javnog informisanja, i jedino što joj je slično jeste odredba pravilnika koja kaže: „Ako sredstva opredeljena za konkurs nisu u celosti raspodeljena, organ iz stava 1. ovog člana može da raspiše novi konkurs za raspodelu preostalih sredstava do kraja iste kalendarske godine“. Ako se čak i za višak neraspodeljenih sredstava predviđa mogućnost raspisivanja novog javnog konkursa, onda je potpuno jasno da bi tako moralo da bude i za druga, pa i vraćena sredstva. U slučaju Rume bitna je činjenica da sredstva nisu raspoređena, a nebitno je što je do toga došlo usled odustanka jednog od pobednika na konkursu.\nU martu ove godine konkurs u Rumi bio je bitan zbog otkrivanja nepravilnosti pri izboru članova komisije. Naime, Koalicija novinarskih i medijskih udruženja je tada upozorila lokalne samouprave i javnost na to da su u pojedinim opštinama i gradovima članovi konkursnih komisija imenovani na predlog asocijacija koja nema pravo da predlažu kandidate, a to je stručnoj javnosti nepoznata Asocijacija elektronskih medija Vojvodine (AEMV). Koalicija je uvidom u registar Agencije za privredne registre ustanovila da je pod matičnim brojem AEMV-a registrovano privredno društvo, koje na osnovu Zakona o javnom informisanju i medijima nema pravo predlaganja članova komisije. Koalicija je o ovom slučaju obavestila i Ministarstvo kulture i informisanja.


Rakić sa generalnom sekretarkom OEBS-a: Neophodno što pre formirati ZSO – GracanicaOnline.Info\nРакић са генералном секретарком ОЕБС-а: Неопходно што пре формирати ЗСО\nMinistar za zajednice i povratak Goran Rakić sastao se danas sa generalnom sekretarkom Organizacije za evropsku bezbednost i saradnju Helgom Marijom Šmid sa kojom je razgovarao o političkoj i bezbednosnoj situaciji na Kosovu kao i poslednjim dešavanjima na Severu Kosova. Rakić je na sastanku takođe istakao da je “potpuna implementacija Briselskog sporazuma od krucijalne važnosti za postizanje trajnog mira na ovim prostorima i da je neophodno u što skorijem periodu formirati Zajednicu srpskih opština”.\nRakić je tokom sastanka kazao da je proces povratka potpuno u stagnaciji “upravo zbog nedostatka sigurnog i bezbednog okruženja kada su u pitanju povratničke sredine”.\n”Osnovni cilj svih nas mora biti zajednički rad na prevazilaženju prepreka koje stoje na putu boljih životnih uslova svih zajednica. Ukoliko jedna strana nije spremna na tako nešto, probleme ne možemo rešavati. Rezultate u unapređenju suživota možemo postići jedino iskrenim namerama i predanim radom svih institucija i organizacija na Kosovu”, kazao je Rakić.\nOn je istakao da se o vladavini prava i zakona, naročito kada su u pitanju manjinske zajednice, ne treba govoriti samo deklarativno, već kako je rekao, dobre zakone treba i primenjivati.\nRakić je napomenuo da jednostrani potezi i akcije poput one od 13. oktobra na Severu Kosova ne doprinose boljitku u odnosima dva naroda, već samo produbljuju krizu, i istakao da je jedini način rešavanja svih problema, dijalog. “U prilog tome govori i činjenica o fundamentalnom kršenju ljudskih prava, a pravi primer je i skorašnja presuda protiv Ivana Todosijevića”, istakao je on.\nDanašnjem sastanku prisustvovao je i ambasador OEBS-a na Kosovu, Majkl Devenport.\nTags: Briselski sporazum Generalna sekretarka OEBS-a Helga Marija Šmid Zajednica srpskih opština Majkl Davenport Ministar za povratak i zajednice Goran Rakić\nPrevious Potvrđena optužnica protiv bivše ministarke Durate Hodže i drugih\nNext U Srbiji 64 lica preminula od COVIDA -19, u albanskim sredinama na KiM jedno


Belgrade Gets Digital Meetup #1 : Nova Iskra : Nova Iskra\nPoslednjih nekoliko godina svedočimo povećanom broju profesionalaca iz inostranstva i digitalnih nomada, koji biraju Beograd kao destinaciju za život i rad. Prema Nomad List-u, Beograd je visoko rangiran među najpoželjnijim gradovima koji odgovaraju radu na daljinu i ostalim potrebama digitalnih profesionalaca u pogledu radnog okruženja, sa bogatom ponudom coworking prostora, brzim internetom, ali i vrednim i posvećenim ljudima koji su spremni za saradnju.\nRazličiti coworking prostori, startapi i digitalne kompanije su već otpočele saradnju sa mnogobrojnim profesionalcima iz celog sveta.\nTo je jedan od ključnih razloga zbog kojeg je kreirana platforma Belgrade Gets Digital – sa ciljem da obezbedi relevantne i značajne informacije o lokalnom ekosistemu, pravnim i administrativnim procedurama ali i o lokalnoj kulturi i poslovnim mogućnostima za preduzetnike i profesionalce koji već žive i rade u Beogradu ili za one koji razmišljaju o tome da odaberu ovaj grad kao destinaciju za rad. Pored ove digitalne platforme, Nova Iskra je pokrenula Belgrade Gets Digital Meetup, fizičko mesto okuplanja zajednice međunarodnih profesionalaca i digitalnih nomada koji već žive i rade u Beogradu.\nPrvi meetup je bio posvećen predstavljanju platforme i onoga što ona pruža, kao i predstavljanju Inicijative “Digitalna Srbija”, u okviru čijeg projekta Preduzmi ideju je platforma i nastala, ali i mapiranju potreba članova zajednice i njhovom povezivanju.\nUkoliko želite da budete u toku sa sledećim okupljanjem ili želite da postanete član zajednice, prijavite se na linku.\nBelgrade Gets Digital Meetup je mesto za povezivanje, deljenje znanja, stvaranje veza, saradnje i potencijalna partnerstva u okviru lokalnog ekosistema.\nBelgrade Gets Digital je nastao u okviru projekta Preduzmi ideju, sa ciljem podrške postojećih, ali i budućih preduzetnika na putu od inovativnih ideja do svetski priznatih startapa. Jedan od glavnih fokusa projekta je razvoj i unapređenje razmene znanja u startap ekosistemu, rad sa mentorima, savetnicima, istraživačko-razvojnim partnerima i suosnivačima između Srbije i razvijenijih tržišta.


BA Vodič za COSME – Агенција за развој малих и средњих предузећа Града Бијељина\nBA Vodič za COSME\nŠta je COSME?\nCOSME je program Evropske unije za konkurentnost preduzeća, sa posebnim fokusom na sektor malih i srednjih preduzeća (MSP). Pokrenut je za period od 2014. do 2020. sa budžetom od 2,3 milijarde evra.\n60% ovog budžeta biće alocirano na finansijske instrumente za MSP-a. Mnogobrojne mjere, unutar programa COSME usmjerene su direktno prema MSP-ima u EU i COSME pridruženim zemljama (posebno finansijski instrumenti, informacije, savjeti i alati za pomoć MSP-ima koja posluju na tržištu EU). COSME takođe uključuje mjere usmjerene na zemlje članice EU, kao i ostale organizacije u oblasti podrške MSPima, a u cilju unapređenja postojećih usluga podrške MSP-ima i uslova u kojima MSP posluju.\nLinije aktivnosti i ciljne grupe\nProgram COSME poboljšava pristup kreditima i finansiranju vlasničkim kapitalom za MSP putem dva finansijska instrumenta koji su dostupni od avgusta 2014. godine - The Loan Guarantee Facility (LGF) i the Equity Facility for Growth (EFG).\nPosrednici koji učestvuju u ovoj šemi obezbjeđuju dodatno finansiranje MSP-a kao podrška njihovim aktivnostima, ili transakcijama sa većim stepenom rizika. Ovo može uključivati podršku za obrtni kapital, investicione kredite, subordinirane kredite, lizing i bankarske garancije.\nMSP mogu primiti do 150.000 evra (ili više, ako nisu prihvatljivi unutar InnovFin Guarantee od strane programa Horizon2020). Ova šema treba da omogući da između 220.000 i 330.000 MSP-a obezbijedi finansiranje u ukupnoj vrijednosti od 14 do 21 milijarde evra.\nPosrednici unutar ovog mehanizma će investirati pretežno u MSP u fazi rasta i ekspanzije. Ovo bi trebalo pomoći da između 360 i 530 preduzeća dobije vlasnička ulaganja sa ukupnim iznosom investicija u rasponu od 2,6 do 4 milijarde evra.\nPreuzmite kompletan vodič za EU program COSME na linku ispod


IZLOŽBA „NIKOLA TESLA-U SVOM I NAŠEM VREMENU“ U NOVOM SADU - Novosadski Info\nIZLOŽBA „NIKOLA TESLA-U SVOM I NAŠEM VREMENU“ U NOVOM SADU\nredakcija2 May 7, 2019\nGradonačelnik Novog Sada Miloš Vučević prisustvovao je otvaranju izložbe „Nikola Tesla – U svom i našem vremenu“ koju je organizovao Muzej Nikole Tesle u saradnji sa Kulturnim centrom Novog Sada. Izložba „Nikola Tesla – U svom i našem vremenu“ prikazuje život i delo jednog od najvećih naučnika na svetu, sa posebnim osvrtom na poreklo Nikole Tesle i istorijat porodice.\nPozdravne reči na otvaranju izložbe uputili su i direktorka Muzeja Nikola Tesla Ivona Jevtić i direktor Kulturnog centra Novog Sada Bojan Panaotović.\nIzložbu prate radni modeli Teslinih najznačajnih pronalazaka – indukcionog motora nazvanog „Kolumbovo jaje“ koji je Tesla prikazao na Svetskoj izložbi u Čikagu 1893. godine, i Teslinog transformatora koji predstavlja osnov za istraživanja visokofrekventnih struja i kamen temeljac ideje o bežičnom prenosu energije, kao i maketa poslednje Tesline laboratorije, čuvenog tornja na Long Ajlendu.\nDirektor Kulturnog centra Novog Sada Bojan Panaotović je naglasio da će izložba, postavljena u klubu „Tribina mladih“ Kulturnog centra, moći da se pogleda do 13. maja. Na otvaranju izložbe posetiocima je bila dostupna i VR oprema sa aplikacijama pomoću kojih su mogli da vide dve Tesline najpoznatije laboratorije kroz svet virtuelne realnosti.\nNovi Sad, 7. maj 2019. godine\nPU Novi Sad: Na šalterima subotom produženo radno vreme


Da li i budući očevi mogu da osete pojedine simptome trudnoće? - Mamaibeba.com\n21.02.2017 Kutak za tate pocetna Porodica\nTrudnoća je iskustvo koje mogu da dožive isključivo žene, ali i izvestan broj muškaraca može da oseti simptome trudnoće. Najčešći simptomi koje muškarci osećaju su mučnina, anksioznost, gubitak apetita i zubobolja, a ispoljavanje simptoma najizraženije je tokom trećeg meseca trudnoće, odnosno u trenucima kada i žena ima najizraženije jutarnje mučnine i ostale prateće simptome.\nOčevi takođe nisu imuni na bebi bluz koji se javlja nakon rođenja bebe. Postporođajna depresija pogađa čak 25 odsto muškaraca u prva dva meseca nakon partnerkinog porođaja, ali se ona kod muškaraca javlja mnogo postupnije nego kod žena, tako da često ostane neprimećena. Kod parova koji pate od depresije, takvo stanje može uticati i na bebu, tako da ne treba da ih bude sramota da potraže stručnu pomoć.\nTagovi: lažni simptomi trudnoće muškarci top trudnoća\n01.02.2017 Moja Beba\n29 jul, 2013 Ishrana\nKorak po korak: šta je bezbedno, šta je zdravo, a šta bi trebalo da izbegavate tokom perioda navikavanja bebe na čvrstu hranu... Iako vam uvođen...\n27 mar, 2014 Poznati\nNaslovna strana prestižnog magazina "Vogue" koju su ukrasili Kim Kardašijan i njen verenik Kanje Vest izazvala je burne reakcije i komentare, ali t...\n3 jan, 2017 Porodica


Vesti online / Vesti / Svet / "Bolton kriv za propast rusko-američkih pregovora"\n"Bolton kriv za propast rusko-američkih pregovora"\nPregovori Rusije i SAD o obnavljanju sporazuma o prekidu vatre na jugu Sirije "propali su u znatnoj meri" zbog negativnog stava savetnika američkog predsednika za nacionalnu bezbednost Džona Boltona o povlačenju američke vojske iz te arapske države, piše američki "Vašington post" pozivajući se na izjave visokih američkih zvaničnika.\n"Pregovori s Rusijom o obnavljanju važenja sporazuma o prekidu vatre, tokom kojih je razmatrano zajedničko povlačenje vojnika SAD i Irana, u značajnoj meri su pretrpeli krah. Pošto je Bolton odlučio da američka vojska neće otići, iranske snage neće napustiti Siriju", navodi list.\n"Vašington post" je podsetio na pregovore Rusije i SAD o situaciji u vezi s Golanskom visoravni. Prema informacijama lista, prošle godine se izraelski premijer Benjamin Netanijahu obratio Donaldu Trampu u vezi s pitanjem Golanske visoravni nedugo pošto je američki lider objavio da se Ambasada SAD prenosi iz Tel Aviva u Jerusalim.\nRazmatranje te situacije, međutim, nije odmicalo sve dok prošlog proleća Bolton nije zauzeo mesto savetnika predsednika za nacionalnu bezbednost.\nJužne i jugozapadne oblasti Sirije, koje obuhvataju provincije Dera, Kunejtra i Suvejda i koje su blizu granica Izraela i Jordana, potpadaju pod zonu deeskalacije koja je utvrđena u julu 2017. godine na osnovu dogovora Rusije, SAD i Jordana.\nPredsednik Sirije Bašar el Asad je tada izjavio da scenario oslobađanja juga Sirije zasad nije utvrđen i da je moguće i mirno i nasilno rešenje.\nNa leto 2017. godine izraelski list "Harec" je tvrdio da su Izrael, SAD i Rusija početkom jula te godine održali seriju tajnih pregovora, tokom kojih je razmatrano primirje na jugu Sirije i utvrđivanju zona deeskalacije na sirijsko-izraelskoj i sirijsko-jordanskoj granici.\nPrema navodima lista, izraelska strana je insistirala na tome da sporazum osigura rešavanje problema prisustva Irana na celoj teritoriji Sirije. Izrael je od ruske i američke strane tražio da zahtevaju povlačenje iranskog Korpusa čuvara islamske revolucije, libanskog "Hezbolaha" i šiitskih ustanika.\nList je, takođe, naveo da je Izrael bio nezadovoljan sporazumom SAD i Rusije, jer u njemu nijednom nisu spomenuti Iran ili "Hezbolah", kao ni prisustvo iranskih snaga u ostalim oblastima Sirije.


BRNABIĆ: Rijaliti ne sme niko da zabrani u Srbiji\nSeptembar 24, 2018 Septembar 24, 2018 ŽURNAL\nVulgaran rečnik kojim se Željko Mitrović obraća ministru kulture Vladanu Vukosavljeviću ni malo ne iznenađuje, jer je sasvim u skladu sa njegovom poslovnom i privatnom biografijom, kao i uređivačkom politikom TV Pink, čiji je vlasnik., saopštila je Demokratska stranka Srbije.\n„Daleko više zabrinjava činjenica da je predsednica Vlade Ana Brnabić umesto da podrži ministra kulture, stala u zaštitu primitivnog tajkuna Mitrovića, braneći neograničeno emitovanje „verbalnih i telesnih pornografskih sadržaja“ rijaliti programa. Ističući kao primer američku porodicu Kardašijan, koja je postala poznata zahvaljujući rijalitiju, predsednica Vlade je direktno poručila da ova skandalozna porodica treba da služi za ugled srpskim, a uzor mladima u Srbiji da bude društveni talog – učesnici rijalitija“, navodi se u saopštenju DSS-a.\nDSS ističe i da je Ana Brnabić iznela neistine i pokazala neznanje.\n„Neistina je da nije u nadležnosti Vlade da se bavi pitanjem rijaliti programa, prikrivajući činjenicu da se oblast javnog informisanja uređuje zakonima, a da je Vlada predlagač zakon“, navodi se u saopštenju.\nDemokratska stranka Srbije ističe i da je premijerka neznanje pokazala politikantski navodeći da je prvi rijaliti program u Srbiji bio „Veliki brat“ na B92, iako je to je bio pet godina ranije, 2001. godine, „Cirkus voajer“ na TV Košava.


Članovi Odbora za bezbjednost i odbranu na današnjoj sjednici su, u prisustvu ministra odbrane i vršioca dužnosti načelnika Generalštaba Vojske Crne Gore, informisani o planiranim aktivnostima u domenu angažovanja pripadnika Vojske Crne Gore i saradnje sa partnerima u međunarodnoj misiji „Resolute Support (RS)“ u Avganistanu.\nTokom diskusije posebna pažnja je bila posvećena pitanju političko bezbjednosne situacije na ovom području, zadacima pripadnika crnogorskog kontingenta na dužnostima koje se odnose na zaštitu timova za obuku, savjetovanje i pomoć Nacionalnim snagama bezbjednosti Avganistana, kao i poslovima koji se obavljaju u štabovima misije „Resolute Support“.\nUvažavajući dosadašnje iskustvo u navedenoj misiji, koja predstavlja formalni nastavak misije ISAF, a u kojoj su pripadnici Vojske Crne Gore učestvovali od 2009. godine, članovi Odbora su ocijenili da su ovim na najbolji način valorizovana stečena znanja i postignuti visoki rezultati kroz rješavanje kompleksnih zadataka i uz potpunu primjenu pravila angažovanja i nacionalnih ograničenja.\nUzimajući u obzir navedeno, Odbor je jednoglasno predložio Skupštini da usvoji Predlog odluke o upućivanju pripadnika Vojske Crne Gore u međunarodnu misiju “Resolute Support – (RS)“ u Avganistanu.\nU nastavku rada sjednice, Odbor je upoznat sa mandatom i ciljevima međunarodne misije KFOR u Republici Kosovo u kojoj bi, saglasno postojećim kapacitetima i obimu preuzetih međunarodnih obaveza, učestvovala do dva pripadnika crnogorske Vojske uz mogućnost rotacije. Članovi Odbora su ovom prilikom apostrofirali značaj čvrste opredijeljenosti Crne Gore ka pružanju konkretnog doprinosa jačanju mira i bezbjednosti u svijetu, cijeneći da će pridruživanje članice sa zapadnog Balkana KFOR-u pomoći povećanju stabilnosti u regionu.\nU vezi sa tim, Odbor je jednoglasno predložio Skupštini da usvoji Predlog odluke o upućivanju pripadnika Vojske Crne Gore u međunarodnu misiju KFOR u Republici Kosovo.